|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO** |
| **CITTÀ DI POREČ-PARENZO** |
| **Gradonačelnik** |

**KLASA: 024-01/24-01/276**

**URBROJ: 2163-6-09/01-24-8**

**Poreč-Parenzo, 13. rujna 2024.**

 **GRADSKOM VIJEĆU**

* **ovdje**

**PREDMET: Izvješće Gradonačelnika o radu za razdoblje siječanj-lipanj 2024. godine**

 **- dostavlja se**

 Poštovani,

na temelju članka 55. Statuta Grada Poreča-Parenzo („Službeni glasnik Grada Poreča-Parenzo“, broj 02/13, 10/18, 02/21 i 12/24 ) i u skladu sa zakonskim obvezama, podnosim **Izvješće Gradonačelnika o radu za razdoblje siječanj-lipanj 2024. godine,** kao i **Izvješća Upravnih odjela Grada Poreča-Parenzo o zadacima izvršenim tijekom navedenog razdoblja**.

S poštovanjem,

 **GRADONAČELNIK**

 **Loris Peršurić**

U privitku:

- Izvješća Upravnih odjela Grada Poreča-Parenzo

**DOSTAVITI**:

1. Gradsko vijeće, ovdje,
2. Pismohrana, ovdje.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO****CITTÀ DI POREČ-PARENZO** **Gradsko vijeće****KLASA:****URBROJ:****Poreč-Parenzo, 2024.** |

Na temelju članka 41. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24) Gradsko vijeće Grada Poreča-Parenzo je, na sjednici održanoj ................ 2024. godine, donijelo sljedeću

**ODLUKU**

**o prihvaćanju Izvješća Gradonačelnika o radu**

**za razdoblje** **siječanj-srpanj 2024. godine**

**Članak 1.**

Prihvaća se Izvješće Gradonačelnika Grada Poreča-Parenzo o radu za razdoblje siječanj-srpanj 2024. godine.

**Članak 2.**

Ova Odluka stupa na snagu osmog dana od dana objave u „Službenom glasniku Grada Poreča-Parenzo“.

**PREDSJEDNIK**

**GRADSKOG VIJEĆA**

**Zoran Rabar**

**DOSTAVITI:**

1. Gradonačelnik, ovdje,
2. Pismohrana, ovdje.

**IZVJEŠĆE O RADU GRADONAČELNIKA**

 **ZA RAZDOBLJE SIJEČANJ-LIPANJ**

 **2024. GODINE**

**SADRŽAJ IZVJEŠĆA**

1. **Uvod**

Temeljem članka 55. Statuta Grada Poreča-Parenzo („Službeni glasnik Grada Poreča“, broj  02/13, 10/18 i 02/21) i u skladu sa zakonskim obvezama, podnosim Izvješće Gradonačelnika o radu za razdoblje siječanj-lipanj 2024. godine, kao i zbirna Izvješća Upravnih odjela Grada Poreča-Parenzo o zadacima izvršenim tijekom prve polovine 2024. godine.

Izvješće sadrži obuhvat mog rada u koordinaciji sa aktivnostima upravnih odjela u izvještajnom razdoblju, s naglaskom na najznačajnije projekte, aktivnosti i događaje.

U nastavku popis najznačajnijih projekata, aktivnosti i događaja (kronološkim redom):

\*  **Završene su pripreme i nastavljaju se radovi na novom vrtiću i jaslicama u naselju Varvari.** Novi vrtić i jaslice moći će primiti ukupno 150 djece, što će biti veliki korak u nastojanjima da svoj djeci u Poreču omogućimo jednake uvjete za rast i obrazovanje. Radi se o objektu ukupne površine oko 1880m2, a moći će imati četiri vrtićke i četiri jasličke skupine, uz sve druge potrebne sadržaje za funkcioniranje vrtića. Uspješnom prijavom projekta, Gradu Poreču-Parenzo je Ministarstvo znanosti i obrazovanja kroz program Nacionalnog plana oporavka i otpornosti dodijelilo 1,45 milijuna eura bespovratnih sredstava za dogradnju i opremanje novog dječjeg vrtića i jaslica u Varvarima, dok će preostali dio financirati Grad Poreč-Parenzo. Radovi teku po planu, te bi početkom 2025. godine vrtić otvorio vrata za polaznike. **Krajem prošle godine, počela je i izgradnja dječjeg vrtića i jaslica u središtu Nove Vasi, unutar buduće Zone društvenih djelatnosti**. Zona ukupne veličine cca 3,5 hektara će sadržavati dječji vrtić i jaslice te osnovnu školu i sportsku dvoranu. Gradi se objekt s ukupno osam jasličkih i vrtićkih skupina, za oko 150 djece, a završetak je predviđen početkom 2025. godine.

\* **Završeni su radovi na ugradnji fotonaponske elektrane za vlastite potrebe na Domu za starije i nemoćne osobe Poreč.** Po okončanom periodu probnog rada, fotonaponska elektrana, priključne snage 55 kW, odnosno ukupno instalirane snage 58,995 kW, puštena je u trajni rad. Radovi ugradnje fotonaponske elektrane na Domu za starije i nemoćne osobe Poreč predstavljaju jednu od aktivnosti u sklopu provedbe projekta ''SEET - Dobra energija - Solarna energija za energetsku tranziciju'', za koje je Grad Poreč-Parenzo, uspješnom projektnom prijavom osigurao bespovratna sredstva. Fotonaponska elektrana svojim radom energiju sunca pretvara u potrebnu električnu energiju. Na taj se način energijom proizvedenom iz obnovljivih izvora energije planira zadovoljiti nešto više od 25% prosječnih godišnjih potreba zgrade Doma za električnom energijom, dok očekivano godišnje smanjenje emisija CO2 iznosi gotovo 10 tCO2/god. Aktivnost postavljanja fotonaponske elektrane na objektu Doma za starije i nemoćne osobe Poreč provodi se u sklopu projekta „Dobra energija – Solarna energija za energetsku tranziciju“. Projekt financiraju Island, Lihtenštajn i Norveška putem Financijskog mehanizma Europskog gospodarskog prostora (EGP) 2014.–2021. uz nacionalno sufinanciranje Republike Hrvatske u iznosu od 1,1 milijun EUR bespovratnih sredstava u okviru Programa „Energija i klimatske promjene”.

\***Grad Poreč-Parenzo je već sedmu godinu nastavio s provedbom nagrađivanog projekta „Moj Poreč bez azbesta**“, kojim financira uklanjanje pokrova koji sadrže azbest s objekata na području Poreča. Kako je interes građana za navedeni program vrlo velik te su upiti građana česti, Grad Poreč-Parenzo je i ove godine u svom proračunu osigurao sredstva u iznosu od 13.400 eura.

\* **nastavilo se s postavljanjem novih ekoloških svjetiljki javne rasvjete u sklopu modernizacije javne rasvjete na području Grada Poreča-Parenzo**. Projektom su postojeće živine svjetiljke raznih izvora, koje su ujedno i najveći potrošači, zamijenjene s ukupno 1.029 novih LED rasvjetnih mjesta, a projekt uključuje i uvođenje sustava upravljanja i nadzora u realnom vremenu na dio rasvjetnih mjesta u zoni zahvata. Zamijenjene su svjetiljke na području naselja Vranići, Gulići, u zoni Pical i oko ulice Massa Lombarda, u naselju Mate Balote, dio Vlašićeve ulice, te u dijelu Poreč jug, odnosno Novo naselje i Brulo. Riječ je o kapitalnom projektu modernizacije javne rasvjete kroz novi program Hrvatske banke za obnovu i razvitak (HBOR), a Grad Poreč-Parenzo osigurao je sredstva za financiranje rekonstrukcije dijela sustava javne rasvjete primjenom mjera energetske učinkovitosti, zelenih i digitalnih tehnologija. Ovaj projekt po realizaciji generira jako velike uštede, do 80 posto u odnosu na prethodnu rasvjetu. Također, ostvaruje se i godišnje smanjenje emisije CO2.

\* **U siječnju su vršena arheološka istraživanja na području antičkih hramova u Poreču, koja se nalaze na najvišoj točki poluotoka, između Vile Polesini i Trga Marafor**. Cilj je revidiranje dosadašnjih rezultata istraživanja koja su se provodila početkom prošlog stoljeća, a sve u svrhu izrade elaborata sakralne zone antičkog Parentiuma. Istraživanja je vršio Zavičajni muzej Poreštine - Museo del territorio parentino, a pronađene su do sada neistražene strukture koje se preliminarnom analizom mogu pripisati cjelini antičkog kapitolija. Nakon istraživanja pristupilo se arhitektonskoj analizi pronađenih struktura kao i njihovoj dataciji. Nakon završenih istraživanja cijeli je ovaj prostor uređen i označen info tablama kako bi se posjetiteljima pružio bolji uvid u bogatu porečku povijest. Podsjetimo, još godinu ranije izvršena su istraživanja antičkog trga Marafora, koja su bila preduvjet da se krene u obnovu ovog trga. Inače, Grad provodi najveće ulaganje u kulturnu baštinu grada u zadnjih trideset godina. Također, početkom godine Hrvatski restauratorski zavod nastavio je i s radovima na obnovi Eufrazijeve bazilike, konkretno na krovištu sakrstije koji je tijekom proljeća privedeno kraju, kao i južnog broda crkve.

\* **Početkom godine nastavilo se s radovima na kanalizacijskoj mreži koje provodi Odvodnja Poreč d.o.o.** Ovim se investicijama Poreč se približava 100% pokrivenosti kanalizacijskom mrežom, a planira se nastavak projektiranja i investiranja u naseljima koja još nisu pokrivena. **Ovim radovima planira se priključenje na kanalizacijsku mrežu za oko 2000 novih korisnika.** Tako je naselju **Antonci**, završena izgradnja kompletnog kanalizacijskog sustava u duljini od 1.561 metara, koji uključuje dvije crpne stanice. U **Kosinožićima** je završena kompletna kanalizacijska mreža duljine 1.367 metara, uz dvije planirane crpne stanice, a paralelno su vršeni i radovi na vodovodnoj mreži. U naselju **Vežnaveri** izvedena je kanalizacijska mreža u duljini 778 metara, kao i radovi na vodovodnoj mreži, a sveukupno će se u sva tri naselja na kanalizacijsku mrežu spojiti oko 400 žitelja. Radovi su se vršili i u **Fuškulinu** na 1.030 kanalizacijske mreže. Tijekom proljeća počeli su i radovi na izgradnji kanalizacijskog sustava u naseljima Čuši i Jasenovica. Naselje **Čuši** će dobiti kanalizacijsku mrežu u okviru treće faze, što omogućuje priključenje otprilike 11 objekata ili 25 stanovnika. Naselje **Jasenovica** prolazi kroz drugu fazu izgradnje kanalizacijske mreže, omogućavajući priključenje za oko 40 objekata ili otprilike 95 stanovnika. Obje investicije financiraju se bespovratnim sredstvima kroz program Nacionalnog plana za oporavak i otpornost 2021-2026 te sredstvima Hrvatskih voda. U tijeku proljeća počeli su i radovi na kanalizacijskom sustavu u **Bonacima** na koji će se priključiti stotinjak novih korisnika te u naselju **Dračevac,** na koji će se priključiti 480 novih korisnika.

 \***u siječnju je objavljena brošura „Proračun u malom**“ kako bi se građankama i građanima približile gradske financije i što bolje ih upoznali s najvažnijim dokumentom potrebnim za funkcioniranje grada u 2024. godini.

 \* u veljači je, uz prigodan program, **u Domu za starije i nemoćne Poreč obilježena 16. godišnjica rada Poludnevnog boravka**, svakako jednog od najuspješnijih projekata Grada Poreča-Parenzo kada je riječ o brizi za osobe starije životne dobi. Poludnevni boravak inače ima kapacitet za dvadesetak korisnika, a kroz proteklih je 16 godina u njegove svakodnevne programe bilo uključeno 159 sugrađana.

 \* **potpisan je s Lovačkim društvom „Zec“ iz Poreča Ugovor o provođenju programa zaštite divljači sukladno Programu zaštite divljači na području Grada Poreča-Parenzo**. Riječ je o planskom aktu, koji osigurava zaštitu divljači na površinama izvan lovišta, a isto je utvrđeno Zakonom o lovstvu. Dokument je za Grad Poreč-Parenzo izradio Hrvatski lovački savez, a na isti je Suglasnost i Rješenje dalo Ministarstvo poljoprivrede, dok je Ministarstvo gospodarstva i održivog razvoja dalo suglasnost da je Program prihvatljiv za ekološku mrežu. Programom su, između ostalog, propisane mjere zaštite divljači i mjere za sprječavanje šteta od divljači.

 \* u Novoj Vasi pružili smo potporu župi u **obnovi fasade župne crkve Sv. Roka** na Rotondi.

 \*Također, **u Novoj Vasi početkom veljače završeni su radovi na obnovi zgrade područne škole.** U sklopu radova obnovljeno je cijelo pročelje i riješen problem kapilarne vlage, saniran krov te postavljena nova limarija. U unutrašnjosti su izvršeni radovi na kompletnoj rekonstrukciji sva četiri sanitarna čvora, koji su dobili novu sanitarnu opremu. Izvršena je i sanacija škurnica koje su ofarbane.

 \* Počela je još jedna velika investicija u sportsku infrastrukturu, koju u potpunosti financira Grad Poreč-Parenzo, a riječ je **o kompletnom uređenju popularnih igrališta u sklopu sportsko-rekreacijskog centra „Veli Jože**“, pokraj Osnovne škole Poreč i Sportske dvorane „Veli Jože“. Planirani radovi obuhvaćaju sanaciju vanjskih asfaltnih igrališta koja se sastoje od dva rukometna i dva košarkaška igrališta ukupne površine oko 3600m2. Igrališta su originalno izgrađena u sklopu uređenja ŠRC „Veli Jože“ i izgradnje škole 1978. godine. Sanacijom je izvršena rekonstrukcija asfalta na koji je nanesena akrilna podloga za sportske terene, postavljanje rasvjete, čišćenje svih oborinskih kanala na igralištima te sanacija stepeništa – gledališta. Uz potpuno uređena nova multifunkcionalna igrališta, i rekreativci su dobili „tvrdi“ teren za tenis. Izvršeno je i spajanje terena s tenis centrom, koji je ovim radovima dobio klupsku kućicu i direktnu komunikaciju s asfaltnim terenima, a riješen je i problem sanitarnog čvora za vanjske terene.

 \***osnovano je Kulturno vijeće Grada Poreča-Parenzo**

 \*Uspješnom prijavom projekta **Gradu Poreču-Parenzo i njegovoj ustanovi Zavičajni muzej Poreštine - Museo del territorio Parentino odobrena su bespovratna europska sredstva u iznosu od 921.717,88 eura za energetsku obnovu kompleksa Muzeja**. Projekt „Energetska obnova kompleksa zgrada Zavičajnog muzeja Poreštine  - Museo del territorio Parentino“ prijavljen je na Poziv na dodjelu bespovratnih sredstava „Energetska obnova zgrada sa statusom kulturnog dobra“ Nacionalnog plana oporavka i otpornosti Ministarstva kulture i medije. Dobivenim sredstvima obnovit će se zaštićeno kulturno dobro, a mjerama energetske obnove kao što su zamjena vanjske stolarije, sustava grijanja i hlađenja ugradnjom dizalice topline te sustavom klimatizacije prostora i prilagodbom elektroinstalacija, energetski će se obnoviti 1538 m2 građevinske bruto površine te postići ušteda u godišnjoj potrošnji primarne energije od 77 %. Energetskom obnovom kompleksa zgrada Zavičajnog muzeja Poreštine poboljšat će se energetska svojstva zgrade te će se, osim evidentnih ušteda toplinske i električne energije i ušteda na održavanju, u konačnici povećati i kvaliteta boravka i rada, osiguravati zdravi unutarnji klimatski uvjeti uz produljenje životnog vijeka zgrade i podizanje ukupne vrijednosti baštine. Planirani dovršetak radova je 20 mjeseci od potpisivanja ugovora.

 \*Početkom ožujka, **već desetu godinu za redom objavljen je Javni poziv poduzetnicima za poticanje razvoja poduzetništva, za koji je ove godine u proračunu izdvojeno više od 90 tisuća eura za razvoj poduzetništva**. Prijavom na javni poziv pojedini korisnik može ove godine ostvariti ukupno do 2.000 eura potpore. Novost su i uvećane potpore podnositeljima zahtjeva mlađima od 30 i starijima od 54 godine za čak 30 %, jer se time želi poticati poduzetništvo mladih osoba i starijih osoba. Osim „redovnog“ programa potpora poduzetnicima, nastavili smo i sufinanciranje postavljanja elemenata urbane opreme u starogradskoj jezgri obveznicima primjene Odluke o urbanoj opremi starogradske jezgre Grada Poreča. Treći natječaj na koji se mogu javiti poduzetnici je natječaj za dodjelu bespovratnih sredstava putem vaučera za (su)financiranje troškova izrade prototipa novog proizvoda, što je neophodno za komercijalizaciju poduzetničke ideje odnosno novog proizvoda, za čiju je realizaciju Grad uspostavio suradnju s Riječkom razvojnom agencijom Porin d.o.o. Grad Poreč-Parenzo je, u sklopu Javnog poziva poduzetnicima za poticanje razvoja poduzetništva samo u prošloj godini dodijelio više od 50 tisuća eura kroz osam različitih mjera dok je u posljednjih pet godina potpore Grada koristilo više od 250 korisnika i dodijeljeno im je više od 150.000 eura bespovratnih sredstava. Ukupan iznos iz godine u godinu raste i mjere se prilagođavaju potrebama porečkih obrtnika i poduzetnika, u cilju nastavka razvoja gospodarstva i podizanja kvalitete života u gradu.

 \***I ove je godine Grad Poreč-Parenzo raspisao natječaj za obnovu fasada, krovova i stolarije te sanaciju konstruktivnih dijelova na zgradama na području kulturno – povijesne urbanističke cjeline grada Poreča – starogradskoj jezgri i užem centru u sklopu Programa zaštite i obnove kulturnih dobara Grada Poreča-Parenzo**. Ukupna sredstava za subvencioniranje mjera zaštite i obnove kulturnih dobara iznose 75.000 eura, a osigurana su u Proračuna Grada Poreča – Parenzo za 2024. godinu. Kroz Program zaštite i obnove kulturnih Grad Poreč-Parenzo, subvencijama iz tzv. spomeničke rente, potiče vlasnike nekretnina na području kulturno – povijesne i urbanističke cjeline grada Poreča na obnovu i uređenje njihovih građevina.

 \*Sredinom ožujka završena je **obnova županijske ceste od rotora Bašarinka na državnoj cesti  D75 do rotora na ulazu u naselje Červar Porat**. Riječ je o projektu koji su zajednički financirali Županijska uprava za ceste (ŽUC) i Grad Poreč-Parenzo. Radovi su završeni i prije predviđenog roka, a obuhvatili su obnovu prometnice u punoj dužini od gotovo 1000 metara, čime je podignuta razina sigurnosti i kvaliteta same prometnice.

\* U ožujku je održano je **potpisivanje Ugovora o dodjeli financijskih sredstava iz Proračuna Grada Poreča-Parenzo programima i projektima organizacija civilnog društva u području razvoja civilnog društva, kulture, sporta i rekreacije i socijalne skrbi**. Za projekte udruga izdvojeno je 149.335 eura. Potpisani su i **ugovori o dodjeli financijskih sredstava iz Proračuna Grada Poreča-Parenzo programima i projektima organizacija civilnog društva koje djeluju u području poljoprivrede** za 2024. u visini od 36.000 eura.  Financiranjem udruga u poljoprivredi promovirat će se i promicati prava poljoprivrednika i promovirati pčelarstvo i pčelinji proizvodi u zdravlju građana. **Osim spomenutih, Grad Poreč sufinancira i sportske udruge i Sportsku zajednicu grada Poreča sa 1.506.410,00 eura godišnje. Još 131.455, 00 eura dobivaju udruge kroz izravnu dodjelu** sredstava – Sigurna kuća Istra za program pomoć ženama žrtvama obiteljskog nasilja, Centar za inkluziju i podršku u zajednici Pula za program 'Naša dnevna zajednica Poreč', Centar za građanske inicijative za besplatnu pravnu pomoć i Gradsko društvo Crvenog križa za redovne aktivnosti.

 \* krajem ožujka potpisali smo **ugovore o realizaciji stručne prakse studenata Fakulteta za menadžment u turizmu i ugostiteljstvu u Opatiji u institucijama na području grada Poreča**, s ciljem povezivanja teorijskih i praktičnih znanja u području turizma i održivog razvoja.

 \* **Vikend u povodu Uskrsnih blagdana okupio je u Poreču veliki broj domaćih ljudi, ali i gostiju, čime se Poreč svrstao među najposjećenije destinacije Hrvatske u to doba i na taj način najavio dobru turističku sezonu**. U razdoblju od 28. ožujka do 1. travnja Turistička zajednica grada Poreča je zabilježila na svom području gotovo 9 tisuća gostiju koji su ostvarili 30 tisuća noćenja. Najbrojniji su bili gosti iz Italije, Njemačke, Austrije, Hrvatske i Slovenije. Najviše je gostiju ovih blagdana bilo smješteno u hotelima, privatnom te nekomercijalnom smještaju.

 \* početkom travnja odobrena su sredstva za još jedan važan projekt za sport. **Velika polivalentna dvorana u Sportsko rekreacijskom centru „Veli Jože“ u Poreču dobit će novu infrastrukturu i sadržaje, zahvaljujući uspješnoj prijavi projekta na Javni poziv za iskaz interesa za sufinanciranje izgradnje, obnove, održavanja, opremanja i rekonstrukcije sportskih građevina u 2024. godini.** Ovaj projekt Grada Poreča-Parenzo i partnera, Sportske zajednice grada Poreča, dobio je podršku i sufinanciranje Ministarstva turizma i sporta kroz sredstva Državnog proračuna za 2024. godinu. Gradu Poreču-Parenzo za tu svrhu dodijeljena su sredstva u iznosu od 142.704 eura. U sklopu projektnog prijedloga, Grad Poreč-Parenzo i Sportska zajednica predložili su niz ulaganja s ciljem unaprjeđenja infrastrukture dvorane SRC „Veli Jože“. Među ključnim zahvatima su adaptacija svlačionica, zamjena rasvjete, adaptacija kabineta te prenamjena spremišta u klupski prostor za manje klubove u sklopu velike dvorane. Također, planira se nabava viseće kuglane za osobe s invaliditetom. Adaptacijom i opremanjem navedene sportske infrastrukture očekuju se značajne uštede na potrošnji energije (od preko 80 posto u glavnoj dvorani i preko 50 posto na boćalištu), kao i povećanje iskoristivosti same dvorane te poboljšanje kvalitete usluga za korisnike.

 \* **Romanička kuća u porečkoj starogradskoj jezgri dobila je novo ruho, nakon što završeni građevinsko-obrtnički radovi na uređenju ovog simbola Poreča**. Radovima na ovom zaštićenom kulturnom dobru, jednom od rijetkih očuvanih primjera istarske stambene arhitekture romaničkog razdoblja, pristupilo se s konzervatorsko-restauratorskog aspekta, a uključivali su građevinsko-obrtničke radove na pročeljima i u unutrašnjosti, sanaciju međukatnih konstrukcija, statičku stabilizaciju, restauratorske radove na kamenini, kao i stolarske, elektromontažne i strojarske radove. Radove vrijedne 315.644 eura izvela je licencirana tvrtka Kapitel d.o.o. iz Žminja, nadzor nad radovima povjeren je Istra inženjeringu iz Poreča,dok su konzervatorski nadzor obavljali djelatnici Konzervatorskog odjela u Puli. **Investicija je financirana sredstvima Grada Poreča-Parenzo čime se nastavlja najveće ulaganje u kulturnu baštinu u modernoj povijesti Poreča nakon obnove Gornjeg vrtića - Radost II,** **Palače Sinčić - sjedišta Zavičajnog muzeja Poreštine, ulaganja u Eufrazijevu baziliku, obnove gradske rive te obnove rodne kuće narodnog heroja Joakima Rakovca.**

 \*Nakon što se nabavka prvog električnog autobusa za potrebe pilot-projekta javnog prijevoza u Poreču pokazala uspješnom, **Grad Poreč-Parenzo osigurao je sredstva za nabavku još jednog električnog autobusa, čime će se usluga javnog prijevoza dodatno proširiti i na druge dijelove grada. Projekt SUMMA odobren je za sufinanciranje u okviru Programa prekogranične suradnje Italija-Hrvatska za razdoblje 2021. - 2027.** na Pozivu za standardne projekte. Ukupni proračun projekta iznosi 2,611,664.06 EUR, pri čemu Grad Poreč-Parenzo sudjeluje s proračunom od 342,720.00 EUR, uz intenzitet potpore od 80% iz Europskog fonda za regionalni razvoj. Projekt SUMMA bavi se ključnim pitanjima povezanosti putnika prekograničnom mobilnošću i povezivanjem luka s unutrašnjosti. Cilj projekta je unaprijediti urbanu mobilnost kako bi se izbjegle prometne gužve tijekom turističke sezone te riješile nedovoljno razvijene multi-modalne veze između luka, zračnih luka, željeznica i urbanih područja radi poboljšanja prijevoza putnika u programskom području Hrvatske i Italije.
  početkom travnja **za promet je otvoreno novo raskrižje kod Obrtničkog doma**, između roza zgrade i semafora u naselju Bolnica u Poreču. Ovim prometnim rješenjem, na traženje mjesnog odbora i građana, uređen je novi pristup zgradama i poslovnim prostorima kako bi se povećala sigurnost u prometu i bolja protočnost u ovom dijelu naselja.

 \***sredinom travnja u promet je pušteno novo kružno raskrižje u naselju Bolnica u Poreču,  na sjecištu ulica I. Andrića, A. Šantića, T. Ujevića i M. Gioseffija**. Investitori u ovom projektu bili su Istarski vodovod Buzet i Grad Poreč-Parenzo, a zahvat je obuhvaćao radove na vodovodnoj mreži i uređenju kružnog raskrižja. Osim obnove vodovodne mreže, obnovljen je asfalt, pojačana prometna signalizacija i javna rasvjeta, za bolju sigurnost i protočnost ovog prometnog raskrižja. Uz to, hortikulturno je uređen okoliš raskrižja, posađen drvored i mediteransko bilje. Uz uređeno raskrižje kod Obrtničkog doma, tako je povećana sigurnost i protočnost u prometu na cijeloj ovoj dionici od naselja Bolnica do centra grada.

\* **Svečanom sjednicom pred brojnim uzvanicima obilježen je Dan Grada Poreča-Parenzo u Istarskoj sabornici**. Dobitnici Povelje „30.april“ bili su je Udruga Vinistra i tvrtka Fusio d.o.o., a dodijeljene su zahvalnice za Sonju Vojinović, Vedrana Mataiju, Ivana Ergovića, Finku Sokolović i Smiljana Ivančića

  \***Dana Grada i Praznik rada u Poreču** se slave „u nizu“, budući da datumi dolaze jedan iza drugoga. Grad Poreč-Parenzo u suradnji s Turističkom zajednicom grada i raznim partnerima organizirao je za ovu priliku raznolik program. Prvomajskog vikenda Poreč je ostvario 28 % više noćenja u odnosu na isto razdoblje prošle godine.

 \* Povodom proslave Dana grada, na Materadi su otvoreni **Parkovi prijateljstva Poreča i talijanskih gradova Segrate i Monselice**. Time se nastavlja niz uređenja parkova na ovom dijelu popularne plaže koji su vrlo dobro prihvaćeni od građana i turista

\* tradicionalno, početkom svibnja održana je u dvorani Žatika izložba vina i vinarske opreme**, 30.Vinistra**. Izložba je potvrdila svoj renome, a posjetilo ju je više od 10 tisuća ljudi.

\* U naselju Finida, na zelenoj površini okruženoj zelenilom i stablima, **na Svjetski dan pčela otvoren je drugi urbani pčelinjak – inicijativa koju je, na prijedlog Udruge pčelara „Nektar“, podržao Grad Poreč-Parenzo.**

\* krajem svibnja održano je i **veliko finale DanceStar World Dance Masters** koje je privuklo 5 tisuća plesača iz cijelog svijeta te time otvorilo plesnu sezonu na obali. Riječ je o najvećem plesnom spektaklu na svijetu koji plesačima i plesnim školama omogućava prezentaciju koreografija koje su pripremali za natjecanje pred poznatim sucima i plesnim pedagozima.

 \*  krajem svibnja na stadionu „Veli Jože“ održan je **20. Olimpijski festival dječjih vrtića** na kojemu je sudjelovalo tristotinjak djece iz vrtića 101 dalmatinac, Crvenkapica, Paperino, Radost I i Radost II iz Poreča te Morski konjić iz Tara.

 \* **počela je obnova sanitarnih čvorova u Osnovnoj školi Poreč**. Radovi su počeli pred kraj školske godine kako bi se mogli nastaviti tijekom ljeta kada nema nastave i bili gotovi početkom školske godine.

 \***na sastanku u Zagrebu s ravnateljem Hrvatskog zavoda za zdravstveno osiguranje Lucianom Vukelićem dogovorili smo preseljenje ureda državne uprave na adekvatniju i pristupačniju lokaciju.** Uredi Hrvatskog zavoda za zdravstvenog osiguranja u Poreču već se godinama nalaze na trećem katu u zgradi bez lifta u Ulici Nikole Tesle. Trenutna je lokacija neadekvatna, a Grad Poreč-Parenzo je u više navrata tražio od nadležnih institucija da presele urede na dostupniju lokaciju, po traženju i potrebama građana te je pružio svoju pomoć u realizaciji preseljenja, s obzirom na to da uredi nisu u gradskoj ingerenciji. Na sastanku smo dogovorili definitivno preseljenje ureda na novu, pristupačnu lokaciju. Hrvatski zavod za zdravstveno osiguranje otkupio je prostor nekadašnjeg Riviera Inženjeringa (O.m.Tita 2) u samom prizemlju, kako bi novi uredi bili lako dostupni svim korisnicima. Novi prostor je značajno veći od postojećih ureda i bit će primjereno uređen. Potpisani su već ugovori s izvođačem i nadzorom, a očekivani završetak radova je do kraja ove godine, kada bi se uredi HZZO-a i službeno trebali preseliti na novu lokaciju u prizemlju, puno dostupniju.

 \*krajem svibnja počeli su **radovi na uređenju dvorišta dječjeg vrtića Radost 1**, još jedne investicije na poboljšanju uvjeta boravka korisnika ove matične predškolske ustanove. Radovi uključuju građevinske radove i postavljanje antistres lijevane podloge, te nabavu i montažu novih igrala i sjenica, a predviđeno je da se odvijaju tijekom ljeta kada je manji broj korisnika u vrtiću. Radilo se i na obnovi portuna i ograda na dvorištu vrtića, te farbanju vanjskih zidova i dijelova fasade novim živim bojama kako bi bili privlačniji djeci.  \***Najveća poslovna zona u Poreču, Buići – Žbandaj, nastavlja se širiti i dobivati nove objekte i sadržaje**. Tako su se tijekom proljeća vršili radovi na gradilištu površine gotovo 16 tisuća četvornih metara budućeg prodajnog centra PEVEX, čije se otvorenje očekuje na jesen, a tijekom prve polovice godine otvorena su i dva nova proizvodna pogona tvrtki i obrta sa područja Poreča i Poreštine.

 \* **počelo je uređenje spomen doma na Rušnjaku**.

 \* početkom lipnja održana je svečanost podizanja **Plave zastave**. Na samom području Grada Poreča-Parenzo, vijore se 22 Plave zastave na plažama i jednoj marini, od čega tri na gradskim plažama Špadići-Materada, Donji Špadići te Gradskom kupalištu, dok su ostale na plažama koncesionara Plave Lagune d.d. i Valamar Riviere d.d.

 \* Potpisivanjem Načelnog sporazuma o suradnji i reguliranju međusobnih obaveza s predstavnicima Hrvatskim cesta **potvrđena je realizacija projekta izgradnje kružnog raskrižja na državnoj cesti DC 303, u naselju Varvari, na istočnom ulazu u Poreč**. Ovim će se zahvatom riješiti pitanje bolje protočnosti prometa i sigurnosti svih sudionika na jednom od najprometnijih ulaza u grad, onom iz pravca Pazina. Novo kružno raskrižje bit će napravljeno na način da se uzima u obzir postojeća izgrađenost i osigurava jednostavnije prometovanje na glavnom pravcu, odnosno državnoj cesti Poreč-Pazin. Osim samog kolnika, bit će izgrađeni i zeleni međupojasi, bankine, pješačke komunikacije, kao i autobusna stajališta. U sklopu zahvata riješit će se i oborinska odvodnja, kao i sve instalacije komunalne infrastrukture.

 \* krajem lipnja donijete su **I. izmjene i dopune Proračuna Grada Poreča-Parenzo za 2024. godinu i projekcije za 2025. i 2026. godinu u iznosu od 68.353.930,00** eura. Rebalansom se Proračun povećava za 7.414.130,00 eura. U prvome redu, izmjene i dopune se odnose na usklađenje programa, aktivnosti i projekata s procjenom ostvarenja prihoda, kako kod Grada Poreča-Parenzo, tako i kod gradskih proračunskih korisnika. Najveće izmjene tiču se proračuna upravnih odjela za društvene djelatnosti, u čijem se proračunu nalaze proračuni i svih predškolskih, školskih, kulturnih i ustanova u zdravstvu i socijali i to u iznosu od 6.570.545,00 eura, odnosno povećanje od 18,28% te u odjelu opće uprave s povećanjem od 13,38%, odnosno, 582.300.00 eura. Dobrim dijelom se ova povećanja vežu za usklađivanja s kolektivnim ugovorima i njihovim aneksima, povećanjem plaća i osnovica u predškolskim i školskim ustanovama te ustanovama u kulturi, socijali i zdravstvu kao i vatrogascima te pokrivanje povećanja cijena privatnih vrtića, kako teret poskupljenja ne bi pao na roditelje.

 \* **već krajem lipnja, na isti dan kao i prošle godine, Poreč je ostvario milijun noćenja**. Od početka 2024. godine pa do 26.6., na području Turističke zajednice grada Poreča ostvareno je ukupno 1.011.931 noćenja i 234.897 dolazaka, što predstavlja identičan rezultat kao i 2023. godine.

\*krajem lipnja u organizaciji Turističke zajednice grada Poreča i podršku Grada Poreča-Parenzo, održan je **prvi Festival sladoleda** u Poreču i Istri koji je bio izuzetno dobro posjećen od domaćih i turista te je najavio početak sezone bogate kulturnim i zabavnim događanjima.

 U izvještajnom razdoblju **održana su i primanja** za predstavnike hitnih službi 112 povodom Europskog dana 112, vatrogasce povodom dana sv. Florijana, kuglačice KK Istra Poreč Natašu Ravnić i Niku Štetić povodom uspjeha na svjetskom i europskom prvenstvu, atletičara Luku Košeta povodom uspjeha na državnom prvenstvu, pjevačicu Natali Radovčić povodom uspjeha u TV showu The Voice, državnog prvaka u matematici, biologiji i kemiji, srednjoškolca Petra Brajkovića, te za novoizabrane predsjednike mjesnih odbora.

U izvještajnom razdoblju **obilježeni su i svi važni datumi i obljetnice**, pogibije Joakima Rakovca, sjećanja na žrtve holokausta, pogibije Anton Grabara, Bruna Valentija, Ane Guštin, obilježavanja povodom Dana oslobođenja Poreča 30. travnja, Dana Europe i pobjede nad fašizmom, Dana državnosti i Dana antifašističke borbe. Obilježen je i Dan osoba s Down sindromom, Svjetski dan svjesnosti o autizmu, Dan planeta Zemlje, Svjetski dan pčela i Dan žena prigodnim primanjima. U lipnju održana su i primanja za uspješne učenike i učenice osnovnih škola Poreč, Finida, Talijanske osnovne škole Bernardo Parentin i Umjetničke škole Poreč nagrađene na državnim i međunarodnim natjecanjima, kao i one koji su osvojili Oskar znanja i završili osnovnoškolsko obrazovanje s prosjekom 5.00.

**Izvršeni su i manji komunalni radovi**: asfaltirano parkiralište kod Agrolagune, uređena prometnica u duljini 155 metara i parkiralište za 21 vozilo u ulici B. Valentija, asfaltirane prometnice i manja parkirališta na Facinki, u Vranićima, Gulićima, Musaležu, Stanciji Diklić te u ulici Kate Pejnović. Uređena je pješačka komunikacijA između Kalčićeve i Milohanovićeve ulice. Izvršena su i asfaltiranja u naseljima Antonci, Kosinožići, Vežnaveri, Fuškulin, Jasenovica i Čuši nakon izgradnje kanalizacijske mreže. Izvršena su nasipavanja puteva po naseljima po potrebi, uređena ekološka javna rasvjeta u Kunelima, Žbandaju, Radmanima, Kirmenjaku, Ladrovićima, Filipinima, uređene plaže i igrališta uoči sezone, a na više lokacija uređene piknik zone.

Mogu zaključiti da smo u izvještajnom razdoblju nastavili provoditi dugoročne strategije održivog razvoja, politike racionalnog i odgovornog poslovanja, pratiti zacrtane planove, projekte i investicije razvojnog karaktera te društveno-socijalni program, a sve sa osnovnim ciljem održavanja dostignutih visokih standarda života i rada u našem gradu.

1. **Izvješća upravnih odjela Grada Poreča-Parenzo**

**IZVJEŠĆE**

**o radu Upravnog odjela za opću upravu**

**za period od 1. 1. do 30. 6. 2024. godine**

 Ovo izvješće obuhvaća prikaz poslova koji su se u Upravnom odjelu za opću upravu i gospodarstvo obavljali u razdoblju od 01.01. do 30.06.2024. godine. Ujedno se prikazuju broj i vrste odluka te druge aktivnosti Gradonačelnika i Gradskog vijeća u izvještajnom periodu.

Izvješće sadrži cjeline:

1. Organizacija, nadležnosti i opseg poslova,

2. Poslovi iz nadležnosti Gradonačelnika,

3. Poslovi iz nadležnosti Gradskog vijeća,

4. Opći poslovi,

5. Javna nabava,

6. Zaključak.

1. **Organizacija, nadležnosti i opseg poslova**

Odlukom o ustrojstvu upravnih tijela Grada Poreča („Službeni glasnik Grada Poreča– Parenzo“ br. 07/21) utvrđeno je ustrojstvo i područje rada Upravnog odjela za opću upravu koji se sastoji od:

1. Odsjeka za stručne poslove gradskih tijela,
2. Odsjeka za opće poslove i mjesnu samoupravu u čijem je sastavu i

- Odjeljak pisarne, i

1. Odsjeka za javnu nabavu.

Odsjek za stručne poslove gradskih tijela koordinira i prati rad Gradskog vijeća i njegovih radnih tijela, Gradonačelnika i njegovih radnih tijela, za one poslove za koje ih drugi upravni odjeli u Gradu ne prate, te obavlja ukupne stručne i administrativne poslove za Gradonačelnika i Gradsko vijeće. Izrađuje konačne tekstove općih i pojedinačnih akata koje donose Gradsko vijeće i Gradonačelnik, odgovoran je za njihovu autentičnost, kao i za zapisnike sa sjednica. Uređuje i objavljuje službeno glasilo Grada. Odgovoran je za protokol unutar Grada te obavlja korespondenciju u ime Gradonačelnika. Ostvaruje komunikaciju s javnošću u ime Grada, kao i sa zbratimljenim i drugim jedinicama lokalne samouprave te koordinira značajnije manifestacije u Gradu.

Odsjek za opće poslove i mjesnu samoupravu obavlja opće i kadrovske poslove za gradska upravna tijela, pomoćno-tehničke poslove za potrebe upravnih tijela Grada, poslove lokalne i mjesne samouprave, poslove pisarne kao i poslove vezane za vijeća nacionalnih manjina, civilnu zaštitu itd.

Odsjek za javnu nabavu bavi se utvrđivanjem ukupnih potreba za nabavom roba, radova i usluga, uspostavom baze podataka za nabavom roba, radova i usluga, planiranjem i provedbom postupaka javne nabave, izradom dokumentacije za nadmetanje i druge potrebne dokumentacije, sklapanjem i praćenjem izvršenja ugovora o javnoj nabavi i okvirnih sporazuma, vođenjem registra ugovora o javnoj nabavi i okvirnih sporazuma te drugim sličnim poslovima.

U Upravnom odjelu je u izvještajnom razdoblju sistematizirano 29 radna mjesta od čega je popunjeno 18 radnih mjesta na neodređeno vrijeme.

U izvještajnom razdoblju postojao je manjak službenika u nekim odsjecima unatoč čemu se nastojalo sve poslove i obveze izvršavati u definiranim rokovima.

Ovom Izvješću prilaže se pregled propisanih i popunjenih radnih mjesta u Upravnom odjelu sa stanjem u lipnju 2024. godine.

 Tijekom izvještajnog razdoblja **Upravni odjel za opću upravu** je zaprimio i obradio 212 predmeta iz svoje nadležnosti,  240 predmeta iz nadležnosti Gradonačelnika i 41 predmet iz nadležnosti Gradskog vijeća, odnosno ukupno 493 predmeta.

 Osigurani su materijalni i organizacijski uvjeti za rad vijeća mjesnih odbora na području Grada i to za Mjesne odbore: Červar-Porat - Porto Cervera, Špadići-Veli Maj - Spada-Maio Grando, Nova Vas - Villanova, Mate Balota - Mate Balota, Joakim Rakovac - Joakim Rakovac, Novo Naselje - Santo Spirito, Varvari - Varvari, Žbandaj - Sbandati, Fuškulin - Foscolino i Baderna - Mompaderno.

 Osigurani su materijalni i organizacijski uvjeti za rad vijeća nacionalnih manjina te predstavnika slovenske nacionalne manjine u Gradu.

Na području odnosa s javnošću u izvještajnom razdoblju prema medijima redovito su upućivane obavijesti, pozivi i priopćenja. Izvršavane su i obveze temeljem Zakona o pravu na pristup informacijama, kao što su odgovori na upite fizičkih i pravnih osoba, te izvješćivanje Povjerenika za informiranje.

Na mrežnoj stranici Grada [www.porec.hr](http://www.porec.hr) redovito su objavljivane vijesti o aktualnim događanjima u Gradu i u vezi Grada, odluke Gradonačelnika i Gradskog vijeća, Službeni glasnik Grada, oglasi, natječaji, obavijesti, Proračun, javna savjetovanja i drugo po potrebi.

Nastavljena je dobra suradnja s medijima koji prate događanja u Gradu i rad gradske uprave, najviše s Glasom Istre, Radio Istrom, Radio Centrom-Studio Poreč, HRT Radio Pulom,  TV Novom, HRT-om, RTL-om, Novom TV te lokalnim web portalima.

U izvještajnom razdoblju odvijale su se i brojne protokolarne aktivnosti, izvršena su izvještavanja o raznim aktivnostima, a održale su se i tradicionalne manifestacije poput proslave Dana grada, Uskrsa, Vinistre, Promohotela i drugih.

Održavana je suradnja sa pobratimljenim gradovima, kao i gradovima prijateljima u zemlji i u inozemstvu, pa su otvorena i dva prigodna parka prijateljstva u Poreču za gradove prijatelje Monselice i Segrate.

U izvještajnom razdoblju nisu održavani lokalni izbori, odnosno izbori za predstavnička i izvršna tijela Grada te izbori za vijeća mjesnih odbora.

**2. Poslovi iz nadležnosti Gradonačelnika**

 Gradonačelnik je u izvještajnom razdoblju donio opće i pojedinačne akte iz svoje nadležnosti, te utvrdio prijedloge akata za Gradsko vijeće, po vrstama i oblastima prema sljedećem prikazu:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Oblast-upravno tijelo** | ODLUKE | ZAKLJUČCI | PLANOVI | PROGRAMI | PRAVILNICI | IZVJEŠĆA | JAVNI POZIVI | JAVNI NATJEČAJ | RJEŠENJA | UPUTE | NAPUTCI | UKUPNO |
| Upravni odjel za opću upravu/Gradonačelnik  |  112 | 14 | 8 | / | 3 | 1 | / | / | / | / | 1 | 139 |
| Upravni odjel za financije | 1 | 7 | / | / | / | 2 | / | / | / | / | / | 10 |
| Upravni odjel za društvene djelatnosti  | 20 | 31 | / | / | / | / | 1 | / | / | 1 | / | 53 |
| Upravni odjel za gospodarstvo i EU fondove | 14 | 38 | / | 3 | / | / | / | / | 2 | / | / | 57 |
| Upravni odjel za komunalni sustav | 29 | 11 | / | / | / | / | / | / | / | / | / | 40 |
| Upravni odjel za prostorno planiranje i zaštitu okoliša | 22 | 9 | / | / | / | / | / | 1 | / | / | / | 32 |
| Unutarnji revizor | / | / | / | / | / | / | / | / | / | / | / | 0 |
| **UKUPNO** | **198** | **110** | **8** | **3** | **3** | **3** | **1** | **1** | **2** | **1** | **1** | **331** |

 Gradonačelnik je ujedno i predlagatelj gotovo svih akata koje je donijelo Gradsko vijeće u izvještajnom razdoblju.

**3. Poslovi iz nadležnosti Gradskog vijeća**

Gradsko vijeće je u izvještajnom periodu zasjedalo na 3 sjednice sa 44 točke dnevnog reda, odnosno prosječno 15 točaka po sjednici. Materijali s pozivima za sjednice, osim vijećnicima, dostavljaju se osobama određenima Poslovnikom o radu Gradskog vijeća.

 Odluke Gradskog vijeća se redovito dostavljaju nadležnim ministarstvima radi nadzora zakonitosti. Na te odluke do sada nije bilo bitnijih primjedbi.

 Opći akti Gradskog vijeća, Gradonačelnika i drugih tijela po potrebi objavljuju se u ,,Službenom glasniku Grada Poreča-Parenzo“.

 Predstavnici sredstava javnog priopćavanja su redovno pratili sjednice Gradskog vijeća, kao i sve događaje u vezi Grada Poreča-Parenzo.

 Javnost rada Gradskog vijeća, Gradonačelnika, gradskih upravnih tijela, gradskih trgovačkih društava, ustanova i drugih pravnih osoba osigurava se praćenjem od strane sredstava javnog priopćavanja, provedbom propisa o pravu na pristup informacijama, putem službene web stranice www.porec.hr i na druge pogodne načine.

**4. Opći poslovi**

U Upravnom odjelu se kontinuirano obavljaju opći poslovi za potrebe svih gradskih tijela i izvršavanja raznih zadataka iz gradske nadležnosti, kao što su održavanje uredskih prostora, osiguranje prostornih i tehničkih uvjeta za rad gradskih tijela, organizacija i podrška za provedbu svih izbora i referenduma na području Grada, te administrativna i tehnička podrška za Vijeća mjesnih odbora na području Grada Poreča-Parenzo kao i Vijeća nacionalnih manjina, poslovi vezani za zaštitu i spašavanje i civilnu zaštitu.

Izrađuju se akti o organizaciji gradskih upravnih tijela, obavljaju se pripreme i provođenje natječaja za prijam u službu službenika i namještenika, izrađuju pojedinačni akti za službeničke radne odnose, vodi cjelokupna kadrovska evidencija i dokumentacija te drugo po potrebi.

Obavljaju se poslovi pisarnice koji su stalni i opsežni, a sadrže prijam, evidentiranje i otpremu službene pošte, arhiviranje predmeta, održavanje arhive i korištenje arhivske građe za potrebe svakodnevnog rada gradskih upravnih i drugih tijela.

U izvještajnom periodu otpremljeno je **49.061** raznih poštanskih pošiljki, odnosno prosječno **8.177**  pošiljki mjesečno.

Osim navedenih, u Upravnom se odjelu obavlja velik broj raznih drugih poslova za potrebe svih gradskih tijela, poslovi koji nisu u nadležnosti ostalih gradskih upravnih tijela te ostalo po potrebi.

**5. Javna nabava**

U izvještajnom razdoblju Upravni odjel, odnosno Odsjek za javnu nabavu, je provodio zakonom propisane postupke i pravila prilikom nabave roba, radova i usluga. Prilikom provedbe postupaka javne nabave vodilo se računa o osiguranju transparentnosti i pristupačnosti svim zainteresiranim osobama uz istovremeno postizanje najšireg društvenog nadzora nad potrošnjom javnih sredstava.

U izvještajnom razdoblju provedeno je ili je započeo postupak za ukupno 16 postupaka javne nabave, od čega 15 male vrijednosti, a 1 velike vrijednosti. Ugovoreno je 9 javnih nabava, poništeno 4 postupaka, ostali su dovršeni u sljedećem izvještajnom razdoblju. Provedeno je 50 postupaka jednostavne nabave sukladno Odluci Grada: 9 za UO za opću upravu, 28 za UO za komunalni sustav, 6 za UO za društvene djelatnosti,  1 za UO za prostorno planiranje i zaštitu okoliša te 1 za UO za financije i 5 za UO za gospodarstvo i EU fondove. Do kraja izvještajnog razdoblja ugovoreno je njih 43.

Sukladno Zakonu o javnoj nabavi u odnosu na sve gospodarske subjekte poštovana su načela slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

**6. Zaključak**

 Upravni odjel za opću upravu je u izvještajnom razdoblju izvršio zadaće i obavio poslove radi kojih je ustrojen.

 U daljnjem periodu potrebno je, primjenom važećih propisa i upravne struke, poraditi na daljnjem unapređenju organizacije i osposobljenosti službenika, naročito radi smanjenja broja službenika zbog odlaska u mirovinu, dužih bolovanja, rodiljnih i roditeljskih dopusta i iz drugih razloga te radi osuvremenjivanja rada upravnih tijela. Potrebno je popuniti upražnjena radna mjesta sukladno planu prijema u službu, da bi se moglo redovito obavljati poslove Upravnog odjela prema standardima postavljenima gradskim i drugim propisima.

 Unatoč ograničenim sredstvima, nužno je trajno održavati i obnavljati sredstva za rad, kao što su zgrade u kojima djeluju Gradonačelnik, Gradsko vijeće i gradska upravna tijela, vozni park, prostorije za arhivu, informatička, uredska i komunikacijska oprema. Također u planu je nastavak uvođenja digitalizacije rada gradske uprave, kao moderne i efikasne javne uprave.

Prilog: tablica kao u tekstu

S poštovanjem,

PROČELNIK

 dr.sc. Darko Saftić

**UPRAVNI ODJEL ZA OPĆU UPRAVU - pregled propisanih i popunjenih radnih mjesta sa stanjem 30. 6. 2024.**

|  |  |  |  |  |
| --- | --- | --- | --- | --- |
| **Naziv radnog mjesta** | **Stručna sprema** | **Propisani broj izvršitelja** | **Popunjena radna mjesta** | **Službenici-namještenici** |
| **PROČELNIK**  | **VSS** | **1** | **1** | **Darko Saftić** |
| **VODITELJ ODSJEKA ZA STRUČNE POSLOVE GRADSKIH TIJELA** | **VSS** | **1** | **-** | **-** |
| **VIŠI SAVJETNIK ZA****ZA ODNOSE S JAVNOŠĆU I PROTOKOL** | **VSS** | **1** | **1** | **Ajna Temimović** |
| **VIŠI STRUČNI SURADNIK ZA ODNOSE S JAVNOŠĆU I PROTOKOL** | **VSS** | **1** | **1** | **Vedrana Valić** |
| **VIŠI STRUČNI SURADNIK PREVODITELJ** | **VSS** | **1** | **-** |  |
| **VIŠI STRUČNI SURADNIK ZA STRUČNE POSLOVE GRADSKIH TIJELA** | **VSS** | **1** | **1** | **Maja Šimonović Cvitko** |
| **STRUČNI SURADNIK ZA STRUČNE POSLOVE GRADSKIH TIJELA** | **VŠS** | **1** | **0** | **-** |
| **REFERENT ZA POSLOVE GRADONAČELNIKA** | **SSS** | **1** | **-** |  |
| **ADMINISTRATIVNI TAJNIK** | **SSS** | **1** | **-** | **-** |
| **VODITELJ ODSJEKA ZA OPĆE POSLOVE I MJESNU SAMOUPRAVU** | **VSS** | **1** | **1** | **Milorad Milohanović** |
| **SAVJETNIK ZA RAČUNARSTVO** | **VSS** | **1** | **-** | **-** |
| **REFERENT ZA MJESNU SAMOUPRAVU** | **SSS** | **2** | **1** | **Serđo Rakovac** |
| **STRUČNI SURADNIK-KOORDINATOR POSLOVA PISARNE** | **VŠS** | **1** | **1** | **Đeni Beato Bertoša** |
| **REFERENT ZA UREDSKO POSLOVANJE** | **SSS** | **2** | **1** | **Jelena Vojinović** |
| **REFERENT ZA PRIJEMNO OTPREMNE POSLOVE** | **SSS** | **1** | **1** | **Ljubica Kmet** |
| **VOZAČ** | **SSS** | **1** | **-** | **-** |
| **DOMAR-LOŽAČ** | **SSS** | **1** | **1** | **Dean Jovičević** |
| **DOSTAVLJAČ POŠTE** | **SSS** | **1** | **1** | **Korado Velenik** |
| **SPREMAČ** | **NSS** | **3** | **3** | **Milena Brčić****Vesna Mihelić****Mira Marjanović** |
| **VRATAR** | **NSS** | **1** | **1** | **Marina Radošić** |
| **SAVJETNIK ZA PRAVNE POSLOVE** | **VSS** | **1** | **1** | **Lorena Poropat****Bukara** |
| **VODITELJ ODJELJKA PISARNE** | **VŠS** | **1** | **-** | **-** |
| **VODITELJ ODSJEKA ZA JAVNU NABAVU** | **VSS** | **1** | **1** | **Alja Udovičić** |
| **VIŠI STRUČNI SURADNIK ZA JAVNU NABAVU** | **VSS** | **1** | **1** | **Martina Golob Rupenović** |
| **ŞAVJETNIK ZA JAVNU NABAVU** | **VŠS** | **1** | **-** | **-** |
| **UKUPNO** |  | **29** | **18** |  |

**IZVJEŠĆE**

**o radu Upravnog odjela za financije**

**za razdoblje od 1. 1. do 30. 6. 2024. godine**

Ovaj Izvještaj ima za cilj prikazati rad Upravnog odjela za financije tijekom prve polovine proračunske 2024. godine. Izvješćem se nastoji predočiti aktivnosti upravnog odjela na najpribližniji način izvješćivanja utvrđen ISO standardom za izvješćivanje na lokalnoj razini.

Sukladno navedenom isti se sastoji od pet dijelova, i to: I. Najvažnije akcije u izvještajnom razdoblju; II. Organizacijska struktura i nadležnosti; III. Akti Gradskog vijeća i Gradonačelnika; IV. Ciljevi; V. Realizacija neposrednih zadataka.

1. **NAJVAŽNIJE AKCIJE U IZVJEŠTAJNOM RAZDOBLJU**

Upravni odjel za financije je u izvještajnom razdoblju obavljao poslove i zadatke definirane Zakonom o proračunu i njemu pratećim aktima, propisima koji uređuju financijsko i računovodstveno poslovanje kao i onima iz područja radnih odnosa, dohotka, poreza i doprinosa i drugih oblasti.

Upravni odjel prati rad svih službi gradske uprave i proračunskih korisnika s kojima je usko povezan, a glavna aktivnost odjela usmjerena je na izradu i praćenje izvršavanja proračuna.

U izvještajnom razdoblju proveden je postupak sastavljanja i predaje Izjave o fiskalnoj odgovornosti kojom Gradonačelnik potvrđuje zakonito, namjensko i svrhovito korištenje sredstava te učinkovito i djelotvorno funkcioniranje sustava unutarnjih kontrola u okviru proračunom utvrđenih sredstava, radi ispunjavanja zakonske obveze propisane člankom 34. Zakona o fiskalnoj odgovornosti po kojem je Gradonačelnik dužan svake godine za prethodnu proračunsku godinu, za razdoblje u kojem je obnašao dužnost, odnosno obavljao poslove čelnika, sastaviti Izjavu o fiskalnoj odgovornosti. Zaprimljene su Izjave o fiskalnoj odgovornosti proračunskih korisnika i trgovačkih društava u vlasništvu ili većinskom vlasništvu Grada, te je izvršena formalna kontrola propisane dokumentacije.

Izrađeni su godišnji financijski izvještaji za 2023. godinu kao i konsolidirani izvještaj, kojim se podaci proračunskih korisnika i proračuna Grada prezentiraju kao da se radi o jednom subjektu s ciljem dobivanja informacije o proračunu kao cjelini.

 U izvještajnom razdoblju proveden je postupak izrade Godišnjeg izvještaja o izvršenju proračuna Grada Poreča-Parenzo za 2023. godinu, te je isti u zakonskom roku upućen Gradonačelniku i Gradskom vijeću na usvajanje. Također su izrađene i predložene Prve izmjene i dopune Proračuna za 2024. godinu, koje su usvojene na sjednici Gradskog vijeća održanoj 26. lipnja 2024. godine.

1. **ORGANIZACIJSKA STRUKTURA I NADLEŽNOSTI**

 Sukladno važećim aktima Grada Poreča-Parenzo, Upravni odjel za financije djeluje kao samostalno upravno tijelo Grada i to kroz jedan Odsjek i jedan Odjeljak.

 Temeljem Odluke o ustrojstvu upravnih tijela Grada Poreča-Parenzo („Službeni glasnik Grada Poreča-Parenzo” br. 07/21) Upravni odjel za financije sastoji se od:

1. Odsjeka za proračun i financije i

2. Odjeljka za utvrđivanje i naplatu vlastitih prihoda

Sukladno Pravilniku o unutarnjem redu upravnih tijela Grada Poreča („Službeni glasnik Grada Poreča-Parenzo”, broj 08/21) u Upravnom odjelu za financije sistematizirano je 16 radnih mjesta od čega je popunjeno 9 radnih mjesta, dok su dvije osobe u radnom odnosu na određeno vrijeme radi povećanog obujma posla:

* Pročelnica – Tatjana Matošević
* Pomoćnica pročelnika – Karmen Pilat

ODSJEK ZA FINANCIJE I PRORAČUN

* Viša stručna suradnica za proračun i financije – Sanja Kepčija
* Viša stručna suradnica za računovodstvo – Paulina Tomašić
* Stručna suradnica za obračun plaća,

naknada i računovodstvo – Mirjana Radovan Ritoša

* Referent za likvidaturu i blagajnu- Sanija Legović
* Referent za analitičke evidencije i uredsko poslovanje – Ivana Beaković

ODJELJAK ZA UTVRĐIVANJE I NAPLATU VLASTITIH PRIHODA

* Voditeljica odjeljka za utvrđivanje i naplatu vlastitih prihoda – Mirjana Pršurić- Todorović
* Stručna suradnica za utvrđivanje i naplatu prihoda – Sonja Sablić, Majda Čehić
* Referentica za naplatu prihoda i saldakonta – Davorka Jelenić
1. **AKTI GRADSKOG VIJEĆA I GRADONAČELNIKA**

U izvještajnom su razdoblju iz oblasti predmeta o kojima odluke donosi Gradonačelnik pripremljeni prijedlozi za tri zaključaka, jednu odluku i dva izvještaja, dok su Gradskom vijeću na razmatranje i donošenje odgovarajućih odluka upućena dva prijedloga odluka i po jedan prijedlog izvještaja i zaključka.

Popis odgovarajućih akata Gradonačelnika i Gradskog vijeća po upućenim prijedlozima Upravnog odjela naveden je u Izvještaju o radu Upravnog odjela za opću upravu.

1. **CILJEVI**

Ciljevi koje Upravni odjel za financije ostvaruje, utvrđeni su Odlukom o ustrojstvu upravnih tijela Grada Poreča-Parenzo u svrhu realizacije Proračuna Grada Poreča-Parenzo te se unutar odjela obavljaju svi poslovi koji se odnose na financijsko poslovanje i to:

* blagajničko poslovanje, obračun i isplata plaća, kontrola naloga za plaćanje sukladno financijsko-računovodstvenim propisima, plaćanje temeljem naloga nadležnih gradskih tijela i osoba, vođenje evidencije ulaznih računa, evidentiranje, pohranjivanje i aktiviranje izdanih i primljenih sredstava osiguranja plaćanja,
* planiranje i izrada prijedloga Proračuna, planiranje i praćenje likvidnosti Grada, kontrola izvršavanja Proračuna, izrada kvartalnih i godišnjeg financijskog izvještaja, izrada polugodišnjeg i godišnjeg izvještaja o izvršenju Proračuna, provedba postupaka vezanih za zaduživanje Grada i davanje jamstava, praćenje zaduživanja i izrada izvješća o stanju duga,
* vođenje knjigovodstva Proračuna, analitičkih knjigovodstvenih evidencija poslovnih promjena i transakcija nastalih na imovini, vođenje evidencija obveza i potraživanja, o izdanim i primljenim jamstvima i garancijama, sastavljanje financijskih izvješća u skladu s propisima,
* naplate lokalnih poreza i drugih gradskih prihoda i to: razrez i naplata lokalnih poreza, sudjelovanje u naplati prihoda od prodanih gradskih stanova, komunalnog doprinosa, komunalne naknade, naknade za priključenje, spomeničke rente, te ostalih prihoda Grada čija naplata nije povjerena drugom upravnom tijelu,
* praćenje naplate i pokretanje postupka prisilne naplate odnosno provođenje ovrha za prihode Grada čija naplata nije povjerena drugom upravnom tijelu,
* obavljanje poslova u žalbenim postupcima i postupcima prisilne naplate za prihode Grada čija naplata nije povjerena drugom upravnom tijelu,
* vođenje sintetičkih, analitičkih i pomoćnih knjigovodstvenih evidencija za potrebe proračuna.
1. **REALIZACIJA NEPOSREDNIH ZADATAKA**

U izvještajnom razdoblju Upravni odjel za financije je sve aktivnosti obavljao u skladu s zaključcima gradskih tijela, važećim zakonskim propisima i sredstvima određenim Proračunom Grada Poreča-Parenzo.

 U Upravnom odjelu za financije se:

* Svakodnevno izvršava proračun kroz likvidaturu, ispostavljanje i provođenje svih potrebnih dokumenata u platnom prometu u zemlji i inozemstvu. Izvršavanje se prati financijski u propisanim evidencijama - dnevniku, glavnoj knjizi, saldakontima kupaca i dobavljača, knjizi javnog duga, knjizi nabavki dugotrajne imovine, knjizi blagajne, u analitičkoj evidenciji isplata zaposlenicima i vanjskim suradnicima, knjizi izdanih i zaprimljenih instrumenata osiguranja plaćanja te u analitičkoj evidenciji sklopljenih ugovora s praćenjem izvršenja.
* Mjesečno redovito obavljaju poslovi koji se odnose na procjenu mase za isplatu plaća, obračun i isplatu plaća i naknada zaposlenicima i vanjskim suradnicima, zahtjevi za refundaciju od HZZO-a, izvještaj o izvršenju proračuna, propisani porezni i statistički izvještaji, JOPPD obrazac i obrazac PDV, vrše se mjesečna usklađivanja sa gradskim odjelima i proračunskim korisnicima.
* Tromjesečno izrađuju financijski izvještaji o izvršenju proračuna na propisanim obrascima i to PR-RAS, Obveze i Bilješke, za potrebe izvještavanja nadležnih tijela. Za drugo tromjesečje navedena izvješća izrađuju se i kao konsolidirana s izvješćima 11 proračunskih korisnika (bez vijeća nacionalnih manjina). Tromjesečno se izrađuju i izvještaji o zaduživanju proračuna za potrebe Ministarstva financija.
* Polugodišnje izrađuje polugodišnji izvještaj o izvršenju proračuna.
* Godišnje izrađuje godišnji izvještaj o izvršenju proračuna te financijski izvještaj na propisanim obrascima i to PR-RAS, BIL, RAS-funkcijski, P-VRIO, OBVEZE i Bilješke, za potrebe izvještavanja nadležnih tijela. Navedena financijska izvješća se izrađuju i kao konsolidirana s izvješćima 11 proračunskih korisnika (bez vijeća nacionalnih manjina). Izrađuju se i statistički izvještaji o investicijama, plaćama i proračunu, te OPZ-STAT-1 statističko izvješće o dospjelim a nenaplaćenim potraživanjima

 Prema potrebi obavlja se i niz drugih poslova kao što je pružanje stručne pomoći ostalim tijelima gradske uprave i proračunskim korisnicima, suradnja s FINA-om, tijelima Istarske županije, Državnim uredom za reviziju, Ministarstvom financija, Poreznom upravom, HZMO, HZZO i ostalim tijelima i službama.

 U Upravnom odjelu za financije kroz Glavnu knjigu Proračuna u razdoblju od 01. siječnja do 30. lipnja 2024. godine proknjiženo je sveukupno 58.631 knjigovodstvenih stavki po svim vrstama ulazno-izlazne dokumentacije.

 U Odjelu se također putem lokalne riznice vodi likvidatura i za sve proračunske korisnike Grada Poreča-Parenzo:

* DV Radost Poreč
* DV Paperino Poreč
* OŠ Poreč
* OŠ Finida Poreč
* TOŠ Bernardo Parentin Poreč
* Pučko otvoreno učilište Poreč
* Gradska knjižnica Poreč
* Zavičajni muzej Poreštine
* Umjetnička škola Poreč
* CPUZ Zdravi Grad Poreč
* Javna vatrogasna postrojba Poreč
* Vijeća nacionalnih manjina (4 vijeća).

 Za svakog se proračunskog korisnika vodi zasebna knjiga ulaznih računa te je u izvještajnom razdoblju evidentirano ukupno 9.652 ulaznih računa i 4.343 knjižnih zapisa proračunskih korisnika. Svakodnevno se prati, formira i dostavlja Izvod za svakog proračunskog korisnika zasebno, a čine ga sve ulazne i izlazne stavke po kontima.

 Iz Upravnog odjela za društvene djelatnosti preuzimaju se spiskovi prema kojima se vrše isplate korisnicima socijalnog programa što podrazumijeva isplate za pomoć umirovljenicima, naknade za novorođenčad, pomoći za stanovanje socijalno ugroženih osoba, izvanredne pomoći, pomoći nezaposlenima, sufinanciranje prijevoza učenicima te isplate stipendija za učenike i studente Grada Poreča-Parenzo. Prosječno se mjesečno obradila i izvršila isplata za 503 korisnika.

 Vodi se i evidencija ugovora o korištenju sredstava iz proračuna na temelju kojih se vrše mjesečne ili polugodišnje isplate te isplate temeljem zahtjeva pojedinih udruga. U aplikaciju Registar ugovora unose se podaci o svakom sklopljenom ugovoru, a u prvoj polovini 2024. godine evidentirano je 214 ugovora.

 Uz navedeno, u izvještajnom je razdoblju u Odjelu uvedeno 1.740 ulaznih računa, provedeno je 7 kompenzacija i ispostavljeno izlaznih računa kako slijedi:

* 1.347 računa za spomeničku rentu
* 57.506 računa/uplatnica za komunalnu naknadu i naknadu za uređenje voda
* 201 uplatnica za najam stana
* 374 uplatnica za otplatu stana
* 181 računa za zakupninu
* 6.249 računa za ostale prihode.

Ispostavljeni izlazni računi za ostale prihode odnose se na komunalni doprinos, neovlašteno korištenje poslovnih prostora u vlasništvu Grada, naknade za nezakonito izgrađene zgrade u prostoru, prodaju nekretnina i zgrada, zakup i prodaju zemljišta u vlasništvu države, zakup građevinskog zemljišta, koncesije i koncesijska odobrenja, naknade za koncesije na pomorskom dobru, naknadu za autotaksi prijevoz te druge prihode.

Kontinuirano se obavljaju svi poslovi vezani za utvrđivanje poreznih obveznika, obračun, razrez i naplatu gradskih poreza.

U izvještajnom razdoblju razrezan je porez na kuće za odmor te je izdano 3.300 rješenja. Kontinuirano se ažurira baza obveznika, izrađuju ispravci izdanih rješenja te zadužuju novi obveznici. Nadalje, izdano je 261 rješenje za porez na korištenje javne površine i 1.321 razreza poreza na potrošnju alkoholnih i bezalkoholnih pića prema Obrascu PP MI-PO, a sve u skladu s Odlukom o lokalnim porezima Grada Poreča, koja je na snagu stupila 01.01.2024. godine.

 Istovremeno su poduzimane radnje radi učinkovite naplate gradskih prihoda, što uključuje kontinuirano usklađenje otvorenih stavaka s dužnicima, slanje opomena gradskim dužnicima u prvoj polovini godine, te pokretanje ovršnih postupaka u drugom polugodištu.

U izvještajnom razdoblju dužnicima je upućeno ukupno 221 opomena radi naplate najma za stanove i zakupnine. Na izdanim uplatnicama za naplatu poreza na kuće za odmor i komunalne naknade, naznačen je iznos dospjelog duga te isto također smatra dostavljenom opomenom.

 Upravni odjel obavlja računovodstvene poslove za gradsko trgovačko društvo Dom Poreč d.o.o., dok su se računovodstveni poslovi vezani uz poduzeće Parentium d.o.o. i Poduzetnički inkubator Poreč d.o.o. početkom poslovne godine prenijeli ovlaštenom knjigovodstvenom servisu. Navedeno podrazumijeva praćenje propisa iz područja računovodstva trgovačkih društava, vođenje propisanih pomoćnih i glavnih knjiga, obavljanje poslova platnog prometa, obračuna i isplate plaća, obračuna poreza na dodanu vrijednost, praćenje stanja sredstava na poslovnom računu, kao i sastavljanje svih propisanih statističkih i financijskih izvještaja (tromjesečnih i godišnjih), te ostalih izvještaja i prikaza podataka za potrebe uprave - direktora trgovačkih društava.

**ZAKLJUČAK**

 Tijekom izvještajnog razdoblja Upravni odjel za financije je obavljao stručne i administrativne poslove u okviru svoje nadležnosti, sukladno važećim propisima i aktima Grada Poreča-Parenzo u uspješnoj suradnji s ostalim upravnim odjelima te proračunskim i izvanproračunskim korisnicima.

 **Pročelnica**

 **Tatjana Matošević**

**IZVJEŠĆE**

**o radu Upravnog odjela za društvene djelatnosti**

**za period od 1. 1. do 30. 6. 2024. godine**

Ovo izvješće obuhvaća prikaz poslova koji su se u Upravnom odjelu za društvene djelatnosti (dalje: Upravni odjel) obavljali za potrebe rada Gradonačelnika, Gradskog vijeća, gradskih upravnih odjela, proračunskih korisnika, drugih korisnika i drugih po potrebi, za period od 1.1. do 30. 6. 2024. godine.

Izvješće sadrži cjeline:

1. Organizacija, nadležnosti i opseg poslova,

2. Poslovi iz nadležnosti Upravnog odjela,

 2.1. Poslovi vezani za rad Gradonačelnika i Gradsko vijeće

 2.2. Poslovi vezani za rad ustanova i udruga

 2.3. Ostali poslovi u nadležnosti Upravnog odjela

 2.4. Poslovi vezani za rad radnih tijela Gradonačelnika i Gradskog vijeća

3. Zaključni stavovi.

**1. Organizacija, nadležnosti i opseg poslova**

Upravni odjel jedan je od sedam upravnih odjela Grada Poreča-Parenzo i ima dvije niže ustrojstvene jedinice i to: Odsjek za predškolski odgoj, obrazovanje kulturu, tehničku kulturu, sport i rekreaciju i Odsjek za socijalnu skrb, zdravstvenu zaštitu, mlade i civilno društvo.

U Odsjeku za predškolski odgoj, obrazovanje kulturu, tehničku kulturu, sport i rekreaciju obavljaju se :

- poslovi osiguravanja javnih potreba: u području predškolskog odgoja i obrazovanja, obrazovanja, kulture, tehničke kulture te sporta i rekreacije,

- poslovi osiguravanja financijskih i materijalnih uvjeta za rad ustanova u prethodno navedenim područjima kojima je osnivač Grad Poreč-Parenzo i praćenja njihovog poslovanja,

- poslovi pripreme prijedloga za utvrđivanje programa predškolskog odgoja i obrazovanja (dječji vrtići) i obrazovanja (osnovne i srednje škole, druge ustanove) iznad državnih standarda, koji se financiraju iz gradskog Proračuna,

- stručni i administrativni poslovi za pripremu i provođenje određenih postupaka javne nabave za potrebe ustanova u obrazovanju, po potrebi i u drugim naprijed navedenim područjima,

- poslovi pripreme i objavljivanja natječaja za financiranje programa i projekata udruga u području kulture, tehničke kulture, sporta i rekreacije i praćenja njihova rada,

- poslovi poticanja razvoja civilnog društva u svrhu ostvarivanja interesa i potreba stanovništva u navedenim područjima,

- poslovi predlaganja i sudjelovanja u izradi strateških dokumenata u naprijed navedenim područjima,

- ostali slični poslovi.

U Odsjeku za socijalnu skrb, zdravstvenu zaštitu, mlade i civilno društvo obavljaju se:

- poslovi osiguravanja javnih potreba u području socijalne skrbi i zdravstvene zaštite,

- poslovi osiguravanja financijskih i materijalnih uvjeta za rad ustanova u području socijalne skrbi kojima je osnivač ili suosnivač Grad Poreč-Parenzo i praćenja njihovog poslovanja,

- poslovi zaštite i unapređenja kvalitete življenja te unapređenja zdravstvene zaštite i veterinarskih usluga za javne potrebe na području Grada Poreča-Parenzo,

- stručni i administrativni poslovi za pripremu i provođenje postupaka javne nabave u području unapređenja zdravstvene zaštite i veterinarskih usluga,

- poslovi pripreme i objave natječaja za financiranje programa i projekata udruga u području socijalne skrbi i udruga mladih i za mlade i praćenja njihova rada,

- poslovi poticanja razvoja civilnog društva u svrhu ostvarivanja interesa i potreba stanovništva u navedenim područjima,

- poslovi predlaganja i sudjelovanja u izradi strateških dokumenata u području socijalne skrbi i zdravstvene zaštite, mladih i razvoja civilnog društva,

- ostali slični poslovi.

U Upravnom odjelu je Pravilnikom o unutarnjem redu upravnih tijela Grada, koji je na snazi od 22.9.2021. godine, te Izmjenama i dopunama od 16.2.2024. godine, sistematizirano jedanaest radnih mjesta, od čega je u izvještajnom razdoblju na neodređeno vrijeme bilo popunjeno osam radnih mjesta. Ovom Izvješću prilaže se pregled propisanih i popunjenih radnih mjesta u Upravnom odjelu sa stanjem na dan 30. lipanj 2024. godine.

U Upravnom odjelu je u izvještajnom razdoblju zaprimljeno ukupno 437 predmeta, riješeno je 333 predmeta ili 76 %, neriješenih je (u rješavanju) 104 predmeta ili 24 %. Od navedenog broja neriješenih predmeta, 70 predmeta (67 %) se odnosi na predmete koji se vode kroz cijelu godinu i arhiviraju početkom naredne godine, dok se 34 predmeta (33 %) odnosi na ostale zahtjeve.

|  |  |  |  |
| --- | --- | --- | --- |
| PODRUČJE | ZAPRIMLJENO | RIJEŠENO | U RJEŠAVANJU |
|  | broj | % | broj | % | broj | % |
| Predškolski odgoj | 22 | 5,03 | 13 | 3,90 | 9 | 8,65 |
| Obrazovanje | 27 | 6,18 | 16 | 4,80 | 11 | 10,58 |
| Kultura | 32 | 7,32 | 18 | 5,41 | 14 | 13,46 |
| Sport | 5 | 1,14 | 1 | 0,30 | 4 | 3,85 |
| Tehnička kultura | 0 | 0 | 0 | 0 | 0 | 0 |
| Socijalna skrb – upravni postupak | 230 | 52,63 | 230 | 69,07 | 0 | 0 |
| Socijalna skrb – neupravni postupak | 62 | 14,19 | 28 | 8,41 | 34 | 32,69 |
| Zdravstvena zaštita | 3 | 0,69 | 1 | 0,30 | 2 | 1,92 |
| Razvoj civilnog društva u društvenim djelatnostima | 37 | 8,47 | 14 | 4,20 | 23 | 22,12 |
| Zaštita okoliša | 1 | 0,23 | 1 | 0,30 | 0 | 0 |
| Ostalo | 18 | 4,12 | 11 | 3,30 | 7 | 6,73 |
| Ukupno | 437 | 100 | 333 | 100 | 104 | 100 |

Osim postupanja po podnesenim zahtjevima, svakodnevno se vrši obrada zahtjeva gradskih ustanova za plaćanja iz Proračuna (lokalna riznica). U izvještajnom razdoblju obrađeno je 1474 takvih zahtjeva.

**2. Poslovi iz nadležnosti Upravnog odjela**

Poslovi iz nadležnosti Upravnog odjela mogu se raščlaniti na poslove vezane za:

- rad Gradonačelnika i Gradskog vijeća,

- rad ustanova i udruga,

- ostali poslovi u nadležnosti Upravnog odjela,

- rad radnih tijela Gradonačelnika i Gradskog vijeća.

**2.1. Poslovi vezani za rad Gradonačelnik i Gradsko vijeće**

Iz nadležnosti i na prijedlog Upravnog odjela Gradonačelnik je u izvještajnom razdoblju razmatrao i prihvatio prijedloge koji su mu upućeni na razmatranje i donošenje, ukupno 53 prijedloga, te po istima donio 20 Odluka, 31 Zaključak, 1 Javni poziv, 1 Uputa, dok je Gradskom vijeću na razmatranje i donošenje odgovarajućih odluka iz nadležnosti ovog Upravnog odjela upućen 1 prijedlog.

**2.2. Poslovi vezani za rad ustanova i udruga**

U izvještajnom razdoblju Upravni odjel pratio je i nadzirao rad *predškolskih ustanova* kojih je osnivač Grad (Dječjih vrtića „Radost“ i „Paperino“), kao i ustanova kojih su osnivačice fizičke osobe (Dječjih vrtića “Crvenkapica“ i „101 dalmatinac), te je obavljao poslove vezane uz prijenos financijskih sredstava ovim ustanovama iz gradskog proračuna kao i ostale stručne i administrativno-tehničke poslove vezane uz njihovo poslovanje.

Kao osnivač *osnovnih škola* (Osnovne škole Poreč, Osnovne škole-Scuola elementare italiana „Bernardo Parentin“, Osnovne škole Finida i Umjetničke škole Poreč), Grad, putem Upravnog odjela, obavlja poslove vezane uz prijenos sredstava iz državnog proračuna kojima se osigurava minimalni financijski standard osnovnih škola (decentralizirana sredstva) i poslove vezane uz sufinanciranje programa škola iznad minimalnog standarda, a koji se financiraju iz gradskog proračuna i/ili iz drugih izvora. Osim ovih poslova, Upravni odjel obavljao je stručne i administrativno-tehničke poslove vezane uz zahtjeve navedenih ustanova upućene Upravnom odjelu, Gradonačelniku i Gradskom vijeću na rješavanje kao i druge poslove vezane uz poslovanje ovih ustanova. Osim programa osnovnih škola, Grad Poreč-Parenzo sufinancira programe i projekte naših srednjih škola (SŠ Mate Balote i SŠ Antona Štifanića), koji se ne financiraju iz županijskog i/ili državnog proračuna, te su obavljani poslovi vezani uz realizaciju istih.

Program javnih potreba u *kulturi* realizira se putem ustanova u kulturi kojih je osnivač Grad (Pučkog otvorenog učilišta, Zavičajnog muzeja Poreštine-Museo del territorio parentino i Gradske knjižnice Poreč), te putem udruga čije projekte i programe Grad sufinancira.  U izvještajnom razdoblju Grad je sufinancirao realizaciju projekata i programa udruga s kojima ima zaključene ugovore (Udruga mladih „Urbana subkulturna baza“, MOT 08-Studio za izvedbene umjetnosti, Centar za građanske inicijative Poreč, Zajednica Talijana Poreč, Zajednica Srba Poreč-Parenzo, Plesna udruga Ritam). Upravni odjel pratio je i nadzirao realizaciju rashoda ustanova i udruga, te je obavljao i ostale stručne i administrativno-tehničke poslove vezane uz zahtjeve upućene Upravnom odjelu, Gradonačelniku i Gradskom vijeću na rješavanje, kao i druge poslove vezane uz poslovanje ustanova i udruga.

Program javnih potreba u *sportu* realizira se putem Sportske zajednice Grada Poreča i putem udruge čiji projekt Grad sufinancira. Sportska zajednica okuplja sportske klubove i obavlja poslove vezane uz djelovanje klubova. U izvještajnom razdoblju putem Sportske zajednice sufinancirala se redovna djelatnost klubova, zajedničke potrebe klubova, troškovi za EU natjecanja sportskih klubova i održavanje sportskih objekata. Uloga Upravnog odjela je da prati i nadzire realizaciju rashoda, što je činio i u ovom izvještajnom razdoblju. Obavljani su poslovi vezani uz prijenos financijskih sredstava iz gradskog Proračuna Sportskoj zajednici i udruzi Body building klub „Veli Jože“ klub, te ostali stručni i administrativno-tehnički poslovi vezani uz zahtjeve upućene Upravnom odjelu, Gradonačelniku i Gradskom vijeću na rješavanje kao i drugi poslovi vezani uz realizaciju ovog Programa.

Program javnih potreba u *zdravstvenoj zaštiti* provodi se sufinanciranjem programa i projekata ustanova i drugih pravnih osoba s kojima Grad ima zaključene ugovore o sufinanciranju programa i projekata. Grad sufinancira: rad Službe hitne medicinske pomoći u Poreču, projekt „Prevencija kardiovaskularnih bolesti na području Grada Poreča“ koji se realizira u Ispostavi Istarskih domova zdravlja u Poreču, te druge programe i projekte koji se provode u suradnji s Institutom za poljoprivredu i turizam u Poreču, Nastavnim zavodom za javno zdravstvo Istarske županije (Savjetovalište za prehranu, Savjetovalište za spolno i reproduktivno zdravlje mladih), Savjetovalištem za oboljele od raka dojke Istarskih domova zdravlja i Veterinarskom bolnicom Poreč. Sufinancirani programi i projekti odnose se na: prevenciju bolesti, kontrolu i praćenje bolesti kojih su prijenosnici domaće životinje, aktivnosti vezane uz smanjivanje populacije galebova, sterilizaciju, kastraciju i udomljavanje napuštenih pasa i slobodnoživućih mačaka, te na kontrolu i praćenje invazivnih vrsta na području Poreštine koje ugrožavaju ljudsko zdravlje, bioraznolikost i pejzažne vrijednosti. Upravni odjel nadzire realizaciju programa, projekata i rashoda, obavlja poslove vezane uz prijenos financijskih sredstava iz gradskog Proračuna i druge stručne i administrativno-tehničke poslove vezane uz realizaciju ovog Programa.

Program javnih potreba u *socijalnoj skrbi* realizira se sufinanciranjem programa ustanova socijalne skrbi (Doma za starije i nemoćne osobe Poreč i ustanova kojih je Grad Poreč osnivač ili suosnivač - Centra za pružanje usluga u zajednici Zdravi Grad Poreč i Dnevnog centra za rehabilitaciju Veruda-Pula), programa socijalne skrbi koji se realizira na temelju Odluke o socijalnoj skrbi i drugih Odluka, te projekata udruga.

U izvještajnom razdoblju Grad je sufinancirao programe osamudruga u socijalnoj skrbi koje svoje programe realiziraju na području Poreča, a sjedište im je na području Poreča ili Istarske županije (Klub liječenih alkoholičara, Sindikat umirovljenika Poreč, Udrugu roditelja osoba s kombiniranim smetnjama u psihofizičkom razvoju IŽ, Društvo invalida Poreč, Udrugu gluhih i nagluhih Istarske županije, Udrugu umirovljenika „Klub Galija“ Poreč, Udrugu slijepih Istarske županije, Društvo distrofičara Istre).

Na temelju ugovora o korištenju sredstava Proračuna zaključenih s ustanovama i udrugama Upravni odjel prati i nadzire realizaciju njihovih programa i projekata te rashoda, obavlja poslove vezane uz prijenos financijskih sredstava iz gradskog Proračuna, obavlja i druge poslove vezane uz zahtjeve upućene Upravnom odjelu, Gradonačelniku ili Gradskom vijeću na rješavanje, kao i ostale stručne i administrativno-tehničke poslove vezane uz realizaciju ovog Programa.

U području *razvoja civilnog društva* Grad je u izvještajnom razdoblju sufinancirao projekte udruga koje okupljaju djecu i mlade, udruga koje njeguju sjećanja na II. svjetski i Domovinski rat i udruge koja se bavi razvojem građanskog društva (ukupno devet udruga: Društvo naša djeca Poreč, Centar za građanske inicijative Poreč, Matematičko društvo Istra, Udrugu Pozitron, Udrugu Capybara, Klub studenata „Istarski klub“ Rijeka, Udrugu antifašističkih boraca, Udrugu dragovoljaca i veterana Domovinskog rata i Društvo Josip Broz Tito Poreč), te rad Zaklade za poticanje partnerstva i razvoja civilnog društva iz Pule (financira se realizacija malih projekata u lokalnim zajednicama putem javnog natječaja). S navedenim udrugama Grad ima zaključene ugovore o korištenju sredstava na temelju kojih je nadzirao realizaciju projekata i rashoda, a obavljao je i ostale stručne i administrativno-tehničke poslove.

**2.3. Ostali poslovi u nadležnosti Upravnog odjela**

Projekt Mjesnog odbora Baderna pod nazivom „Djeci našeg malog mjesta“ realizirao se i u izvještajnom razdoblju, a Grad Poreč nastavio je sufinancirati njegovu realizaciju, kao i troškove zakupa stana za potrebe vjerskog službenika (imama) Islamske zajednice u Hrvatskoj-Medžlis Islamske zajednice u Poreču, te su obavljani poslovi vezani uz prijenos financijskih sredstava za ove namjene.

Upravni odjel je u suradnji sa svim dječjim vrtićima proveo objedinjen upis djece u dječje vrtiće za pedagošku 2024./2025. godinu. Poziv roditeljima za podnošenje zahtjeva za upis djece u dječje vrtiće bio je objavljen od 16.5.2024. do 31.5.2024. godine, pristiglo je 276 zahtjeva (275 u roku, 1 izvan roka), od čega 183 zahtjeva za upis u jaslice i 93 zahtjeva za upis u vrtić. Nakon analize zahtjeva u lipnju je utvrđena lista za upis djece u dječje vrtiće koja ispunjavaju uvjete za upis. Određen broj djece nije primljen u vrtiće iz razloga što nisu imali potrebnu starosnu dob ili prebivalište/boravište na području JLS na kojem se nalazi dječji vrtić u koji se tražio smještaj u vrijeme objave Poziva za podnošenje zahtjeva za upis ili nisu ispunjavali druge uvjete iz Poziva.

U području *obrazovanja* obavljani su poslovi vezani uz dodjelu i isplaćivanje učeničkih i studentskih stipendija, prijevoz učenika osnovnih i srednjih škola, pomoćnike u nastavi, produženi boravak u OŠ J. Rakovca u Sv. Lovreču, prehranu učenika u osnovnim školama, te drugi poslovi.

U području *zdravstvene zaštite* Grad Poreč nastavio je financirati najam stanova za liječnike (koji rade rade u Hitnoj medicinskoj službi u Preču i od 1.6.2023. ginekologu koji također radi u Poreču), te su obavljani poslovi vezani uz prijenos financijskih sredstava za ove potrebe.

U području *socijalne skrbi* obavljani su poslovi vezani uz korisnike koji ostvaruju pravo na socijalne naknade i pomoći temeljem Odluke o socijalnoj skrbi i drugih Odluka vezanih uz realizaciju ovog programa (Odluke  o isplati naknade za novorođeno dijete, Odluke o naknadi umirovljenicima s malim prihodima).

Na temelju ugovora zaključenog s Veterinarskom bolnicom iz Poreča obavljani su poslovi vezani uz sufinanciranje obavljanja poslova veterinarsko-higijeničarske službe i skloništa za životinje.

Upravni odjel je u izvještajnom razdoblju proveo tri postupka jednostavne nabave (Veterinarske usluge sakupljanja i zbrinjavanja napuštenih ili izgubljenih životinja na području Grada Poreča-Parenzo, Veterinarske usluge sakupljanja i zbrinjavanja lešina životinja i ostalih nusproizvoda na području Grada Poreča-Parenzo te Sanacija vanjskih igrališta SRC Veli Jože – elektrotehničke instalacije).

Grad financira izgradnju dva vrtića u Varvarima i Novoj Vasi. Kapacitet oba ovog vrtića je 290 djece jasličke i vrtićke dobi. Radovi izgradnje dječjeg vrtića u Varvarima se izvode u skladu s terminskim planom, u izvještajnom razdoblju izvedeni su svi armirano-betonski radovi i pripreme atike ravnih krovova. Radovi na izgradnji dječjeg vrtića u Novoj Vasi odvijaju se primjerenom dinamikom, izvedeni su svi zemljani radovi na konstrukciji zaključno s 50% ploče iznad prizemlja.

U izvještajnom razdoblju izvedeni su svi građevinski radovi na uređenju i opremanju vanjskih terena SRC Veli Jože.

**2.4. Poslovi vezani za rad radnih tijela Gradonačelnika i Gradskog vijeća**

Upravni odjel obavlja stručne i administrativno-tehničke poslove, izrađuje prijedloge akata i stručne materijale s pozivima za sjednice radnih tijela koje je osnovao Gradonačelnik ili Gradsko vijeće i to: Odbora za socijalnu politiku i zdravstvo, Odbora za obrazovanje i kulturu, Odbora za mlade, Povjerenstva za provođenje upisa djece u dječje vrtiće, Vijeća za socijalnu politiku Grada Poreča-Parenzo, te Kulturnog vijeća.

U izvještajnom razdoblju Povjerenstva za provođenje upisa u dječje vrtiće (Povjerenstvo za pedagošku godinu 2023./2024. i Povjerenstvo za pedagošku godinu 2024./2025.) održala su 6 sjednica, Odbor za socijalnu politiku i zdravstvo održalo je 3 sjednice, Kulturno vijeće održalo 1 sjednicu, dok se ostala tijela nisu sastajala.

**3. Zaključni stavovi**

Upravni odjel je u izvještajnom razdoblju izvršio zadaće i obavio poslove radi kojih je ustrojen u okviru svoje nadležnosti, sukladno važećim propisima i aktima Grada Poreča, u koordinaciji s gradonačelnikom i zamjenicima gradonačelnika zaduženim za područja koja su u nadležnosti ovog Upravnog odjela, surađujući uspješno s ostalim upravnim odjelima Grada Poreča, ustanovama, tvrtkama i institucijama, kao i nadležnim tijelima županijske i državne uprave.

Prilog: Tabela kao u tekstu

S poštovanjem

 Pročelnica

 Tihana Mikulčić p.o.

**UPRAVNI ODJEL ZA DRUŠTVENE DJELATNOSTI - pregled propisanih i popunjenih radnih mjesta sa stanjem 30. 6. 2024.**

|  |  |  |  |  |
| --- | --- | --- | --- | --- |
| **Naziv radnog mjesta** | **Stručna sprema** | **Propisani broj izvršitelja** | **Popunjena radna mjesta** | **Službenici** |
| Pročelnik  | VSS | 1 | 1 | Tihana Mikulčić |
| Viši savjetnik za društvene djelatnosti | VSS | 1 | nepopunjeno |  |
| Administrativni tajnik | SSS | 1 | nepopunjeno |  |
| Voditelj odsjeka za predškolski odgoj, obrazovanje, kulturu, tehničku kulturu, sport i rekreaciju | VSS | 1 | 1 | Nadia Štifanić Dobrilović |
| Viši stručni suradnik za predškolski i školski odgoj i obrazovanje, kulturu, tehničku kulturu, sport i rekreaciju | VSS | 1 | 1 | Lea Štifanić |
| Viši stručni suradnik za predškolski i školski odgoj i obrazovanje | VSS | 2 | 1 | Ira Kocijančić |
| Stručni suradnik za kulturu, sport i civilno društvo | VŠS | 1 | 1 | Tanja Brčić |
| Voditelj odsjeka za socijalnu skrb, zdravstvenu zaštitu, mlade i civilno društvo | VSS | 1 | nepopunjeno |  |
| Viši stručni suradnik za socijalnu skrb, zdravstvenu zaštitu, mlade i civilno društvo | VSS | 1 | 1 | Ena Beaković |
| Viši stručni suradnik za socijalnu skrb i zdravstvenu zaštitu  | VSS | 1 | 1 | Manuela Krepčić |
| UKUPNO |  | 11 | 8 |   |

**IZVJEŠĆE**

**o radu Upravnog odjela za gospodarstvo i EU fondove**

**za period od 1. 1. do 30. 6. 2024. godine**

 Ovo izvješće obuhvaća prikaz poslova koji su se u Upravnom odjelu za gospodarstvo i EU fondove obavljali u razdoblju od 1. 1. do 30. 6. 2024. godine.

Izvješće sadrži cjeline:

1. Organizacija i djelokrug rada upravnog odjela,

2. Gospodarstvo,

3. Poljoprivreda,

4. Poslovni prostori i stanovi,

5. EU fondovi i razvojni projekti,

6. Zaključak.

1. **Organizacija i djelokrug rada upravnog odjela**

Odlukom o ustrojstvu upravnih tijela Grada Poreča („Službeni glasnik Grada Poreča– Parenzo“ br. 08/21) utvrđeno je ustrojstvo i područje rada Upravnog odjela za gospodarstvo i EU fondove koji se sastoji od:

1. Odsjeka za gospodarstvo i poljoprivredu
2. Odsjeka za EU fondove i razvojne projekte.

**Odsjek za gospodarstvo i poljoprivredu** obavlja poslove u vezi s poticanjem razvoja gospodarstva u sklopu planiranja prostornih i infrastrukturnih uvjeta na području Grada, poslove vezane uz poticanje rasta i razvoja poduzetništva, lokalnog gospodarstva, poljoprivrede, turizma i održivog razvoja, utvrđivanje interesa i potreba poduzetništva, osiguranje inicijalnih sredstava za razvoj poduzetništva i pomoći poduzetnicima za ostvarenje pojedinih poduzetničkih programa, poticanje i razvoj investicijskog okruženja te unapređenje poduzetničke infrastrukture, poslove u oblasti gospodarstva iz nadležnosti Grada, zaštite potrošača, evidentiranje i čuvanje isprava o trgovačkim društvima, ustanovama i drugim pravnim osobama u potpunom ili djelomičnom vlasništvu Grada Poreča-Parenzo, isprava o pravu na dionice, udjele i slično, poslove izrade prijedloga kriterija i mjerila za korištenje poslovnih prostora, imovinsko - pravne poslove koji se odnose na zakup poslovnih prostora te zakup i korištenje stanova u vlasništvu Grada, poslove koji se odnose na unapređivanje i razvoj poljoprivrede, pružanje potpore programima udruga poljoprivrednika, provođenje mjera i aktivnosti u svezi gospodarenja državnim poljoprivrednim zemljištem, imovinsko - pravne poslove koji se odnose na prodaju državnog poljoprivrednog zemljišta, praćenje stanja i vođenje evidencija poljoprivrednog zemljišta i poslove poljoprivrednog redarstva, poslove vezane uz razvoj i unaprjeđenje turizma, definiranje i izrada strateških dokumenata za Grad, priprema, provedba i razvoj programa i aktivnosti u području održivog razvoja i poslove vezane uz strategiju razvoja Grada itd.

U **Odsjeku za gospodarstvo i EU fondove** obavljaju se poslovi pripreme i izrade projekata i programa suradnje sa subjektima s područja Europske unije sukladno propisima, pripreme prijedloga sporazuma o suradnji, organizacija bilateralne i druge suradnje s regijama u inozemstvu, provedba i sudjelovanje u međunarodnim programima, poslovi vezani uz članstvo u međunarodnim organizacijama u kontekstu korištenja EU fondova kao i aktivnosti koje proizlaze iz članstva, poslovi pribavljanja i distribuiranja informacija o potencijalnim izvorima financiranja, poslovi pripreme, prijave i provedbe projekata u okviru EU i drugih natječaja i fondova, osnivanje i vođenje baze podataka o EU i drugim projektima Grada sufinanciranim iz drugih izvora, praćenje provedbe ugovora financiranih iz bespovratnih sredstava, suradnja s međunarodnim i državnim institucijama i tijelima te razvojnim agencijama u planiranju, pripremi i provedbi razvojnih programa i projekata itd.

U Upravnom odjelu je sistematizirano 10 radnih mjesta od čega je na neodređeno vrijeme popunjeno **7 radnih mjesta**. U izvještajnom razdoblju postojao je privremeni manjak službenika (npr. radi korištenja porodiljnog dopusta) u nekim odsjecima unatoč čemu se nastojalo sve poslove i obveze izvršavati u definiranim rokovima.

Ovom Izvješću prilaže se pregled propisanih i popunjenih radnih mjesta u Upravnom odjelu sa stanjem u lipnju 2024. godine.

**2. Gospodarstvo**

Tijekom izvještajnog razdoblja, temeljem pojedinačnih zahtjeva pravnih i fizičkih osoba, izdano je 29 odobrenja za izvođenje žive glazbe ili puštanje reproducirane glazbe sukladno Odluci o komunalnom redu. Izdano je 26 zaključaka o dozvoljenom prekoračenju najviše dopuštene razine buke za vrijeme održavanja manifestacija.

 Gradsko vijeće Grada Poreča-Parenzo je na sjednici održanoj 26. lipnja 2024.godine donijelo novu Odluku o dozvoljenom prekoračenju najviše dopuštene razine buke na području Grada Poreča – Parenzo, kojom su se, u odnosu na „staru“ Odluku, dodatno odredili uvjeti prekoračenja dopuštene razine buke subjektima registriranima za obavljanje ugostiteljske djelatnosti na području naselja Poreč, a koji od nadležnog upravnog odjela imaju odobrenje za izvođenje žive i/ili reproducirane glazbe na ugostiteljskim terasama.

Temeljem Programa poticanja razvoja poduzetništva za 2024. godinu u izvještajnom je razdoblju odobreno 10 potpora trgovačkim društvima i obrtima, u ukupnom iznosu od 8.815,57 eura. Za potpore poduzetnicima početnicima koji prvi put otvaraju obrt ili trgovačko društvo iz Proračuna je izdvojeno 4.300,00 eura, za potpore za subvencioniranje nabave dugotrajne materijalne imovine izdvojeno je 3.950,00 eura, dok je za potpore za subvencioniranje boravka djeteta u dječjem vrtiću ženama poduzetnicama početnicama izdvojeno 565,57 eura.

U izvještajnom razdoblju je objavljen Javni poziv za dodjelu potpore za postavljanje elemenata urbane opreme u starogradskoj jezgri temeljem Odluke. Javni je poziv otvoren do 15. studenog 2024.godine. U izvještajnom razdoblju je također objavljen i Program dodjele potpore poduzetnicima putem vaučera za komercijalizaciju proizvoda u 2024. godini, te je Javni poziv otvoren do 30. rujna 2024. godine.

Provedeno je javno savjetovanje te je donesen Zaključak o proglašenju sajamskih dana na području Grada Poreča-Parenzo

Grad Poreč-Parenzo je organizirao dvije besplatne radionice za poduzetnike početnike koji imaju namjeru i želju pokrenuti poduzetnički pothvat ali i one koji već dugo posluju na tržištu ali trebaju pomoć kako bi ostvarili rast u poslovanju.

1. **Poljoprivreda**

Iz oblasti poljoprivrede obavljali su se sljedeći poslovi:

- praćenje naplate prihoda po osnovi ugovora o privremenom korištenju poljoprivrednog zemljišta u vlasništvu Republike Hrvatske na području Grada Poreča-Parenzo

- izdavanje potvrda o mirnom posjedu poljoprivrednicima po isteklom ugovoru o privremenom korištenju poljoprivrednog zemljišta u vlasništvu Republike Hrvatske, a za koje nije raspisan natječaj za zakup

- priprema prijedloga ugovora o zakupu poljoprivrednog zemljišta u vlasništvu Republike Hrvatske na području Grada Poreča-Parenzo s odabranim najpovoljnijim ponuditeljima i ishodovanje pozitivnih mišljenja o pravnoj valjanosti u suradnji sa Županijskim državnim odvjetništvom Pula-Pola za 42 zakupnika koji su na javnom natječaju odabrani kao najpovoljniji ponuditelji za zakup 289 katastarskih čestica koje čine ukupno 128 PTC-ova.

- priprema prijedloga ugovora o prodaji poljoprivrednog zemljišta u vlasništvu države na području Grada Poreča-Parenzo s odabranim najpovoljnijim ponuditeljima i ishodovanje pozitivnih mišljenja o pravnoj valjanosti u suradnji sa Županijskim državnim odvjetništvom Pula-Pola

- sklopljeno 16 ugovora o prodaji poljoprivrednog zemljišta u vlasništvu RH te provedeno isto toliko uvođenja u posjed nekretnine

- priprema dokumentacije za izmjene Programa raspolaganja poljoprivrednim zemljištem u vlasništvu RH na području Grada Poreča-Parenzo (baza postojećih ugovora o zakupu, privremenom korištenju, identifikacija čestica i sl.)

- praćenje provedbe Odluke o agrotehničkim mjerama na području Grada Poreča-Parenzo

- provedba Programa zaštite divljači u suradnji Lovačkim društvom Zec Poreč i odabranom stručnom osobom za provedbu Programa

- proveden javni natječaj za sufinanciranje programa/projekata OCD-a u području poljoprivrede te su sklopljeni ugovori o sufinanciranju s dvije udruge

- košnja i čišćenje poljoprivrednog zemljišta po prijavi/na zahtjev građana na temelju sklopljenih ugovora s komunalnim poduzećem Usluga Poreč d.o.o.

- terenski poslovi

- i drugi poslovi.

1. **Poslovni prostori i stanovi**

Iz oblasti upravljanja i raspolaganja poslovnim prostornim i stanovima obavljali su se sljedeći poslovi:

- poslovi u domeni upravljanja poslovnim prostorima Grada Poreča- Parenzo (odluke, provedbe odluka, ugovori i svi poslovi vezani uz zakup gradskih poslovnih prostora),

- donošenje Odluka o raspolaganju nekretninama (stanovi i poslovni prostori)

- upravljanje i održavanje nekretnina (stanovi i poslovni prostori)

- Rekonstrukcija stanova na adresama, Nikole tesle 1, Červar 2, Trg Marafor 5, Rajka Stipe 32

- Ovršni postupci i preuzimanje posjeda nad stanovima i to Trg Marafor 5, Istarskog Razvoda 1, Rajka Stipe 32.

- Javno savjetovanje o Odluci o najmu stanova, analiza savjetovanja te donošenje izvješća nakon provedenog javnog savjetovanja

- i drugi poslovi.

1. **EU fondovi i razvojni projekti**

 Aktivnosti vezane uz nacionalne i fondove EU-a, u nadležnosti Upravnog odjela za gospodarstvo i EU fondove, obuhvaćaju osmišljavanje, pripremu, kandidaturu i provedbu svih razvojnih projekata za Grad Poreč-Parenzo (u suradnji s drugim gradskim upravnim odjelima) te aktivnosti informiranja i educiranja institucija i udruga na području Grada Poreča-Parenzo.

Prijavljeni projekti i projekti u provedbi u izvještajnom razdoblju bili su (stanje na dan 30. 6. 2024. godine):

**1. SUTRA – Sustainable transport in Adriatic coastal areas and Hinterland**

**Fond/natječaj**: INTERREG V-A Italija-Hrvatska 2014.-2020.

**Kratki opis projekta**: Glavni rezultati projekta uključivat će deset novih, ekoloških usluga javnog prijevoza, jednu novu morsku liniju između Poreča-Parenzo i Grada Caorle te jedan zajednički, prekogranični priručnik za osmišljavanje i integraciju rješenja pametne mobilnosti u priobalnim gradovima. Grad Poreč-Parenzo razvijat će novu uslugu mobilnosti s niskom emisijom ugljika kroz nabavu električnog vozila koje će povezivati gradsko središte sa zaleđem u korist stanovnika i posjetitelja grada.

**Cilj projekta:** Opći cilj projekta je promicati održivu mobilnost u gradovima na jadranskoj obali i u njihovom zaleđu. Uvođenjem inovativnih koncepata mobilnosti za prijevoz putnika, urbani centri programskog područja radit će na smanjivanju zagušenosti prometa, poboljšanju kvalitete zraka i smanjivanju emisija CO2.

**Intenzitet sufinanciranja**: 85 %

**Vlastita sredstva**: 36.300,00 EUR

**Bespovratna potpora za Grad Poreč-Parenzo**: 205.700,00 EUR

**Ukupna vrijednost projekta:** 2.897.500,00 EUR

**Status:** proveden, u tijeku je finalno izvještavanje.

**2. SUFINANCIRANJE PROVEDBE EU PROJEKTA SUTRA**

**Fond/natječaj:** Fond za sufinanciranje provedbe EU projekata na regionalnoj i lokalnoj razini, Ministarstvo regionalnoga razvoja i fondova EU

**Kratki opis:** Sufinanciranje vlastitog učešća za provedbu projekta SUTRA

**Cilj projekta:** Iskoristiti bespovratna sredstva Ministarstva regionalnoga razvoja i fondova Europske unije koja se dodjeljuju korisnicima koji imaju sklopljen Ugovor o dodjeli bespovratnih sredstava iz fondova EU.

**Intenzitet sufinanciranja:** 50 % vlastitog učešća u projektu.

**Ukupna vrijednost:** 36.300,00 EUR

**Status:** u provedbi.

**3. RAZVOJ INFRASTRUKTURE ŠIROKOPOJASNOG PRISTUPA ZA GRAD POREČ I OPĆINE FUNTANA, KAŠTELIR LABINCI, SVETI LOVREČ, TAR VABRIGA, VIŠNJAN, VIŽINADA, VRSAR I TINJAN**

**Fond/natječaj:** Javni poziv za iskaz interesa za sudjelovanje u postupku pred-odabira – izgradnja pristupnih mreža, Operativni program Konkurentnost i kohezija 2014.-2020., Ministarstvo regionalnoga razvoja i fondova EU

**Kratki opis:** Projektom se želi potaknuti uvođenje širokopojasnih pristupnih mreža sljedeće generacije na područjima Hrvatske na kojima trenutačno ne postoji širokopojasna infrastruktura ili ona postoji na nedovoljnoj razini, tj. na „bijelim NGA područjima“.

**Cilj projekta:** Ispuniti kriterije za prijavu na Ograničeni poziv za dostavu projektnih prijedloga za dodjelu bespovratnih sredstava u okviru Operativnog programa Konkurentnost i kohezija

**Intenzitet sufinanciranje:** 49,80 % za Nositelja projekta (HT d.d.)

**Ukupna vrijednost:** 9.104.314,38 EUR

**Status:** proveden.

**4. STREAM**

**Fond/natječaj:** INTERREG V-A Italija-Hrvatska 2014.-2020., Poziv za strateške projekte

**Kratki opis:** Projekt se bavi prilagodbom klimatskim promjenama u smislu smanjenja ranjivosti urbanih cjelina na poplave uzrokovane velikim količinama oborina uslijed ekstremnih vremenskih uvjeta.

**Cilj projekta:** STREAM ima za cilj poboljšati nadzor rizika od poplava i povećati sposobnost upravljanja i brze reakcije na poplavne katastrofe. Projekt će rezultirati povećanjem otpornosti projektnog područja na prirodne katastrofe, što će umanjiti štetne posljedice za zdravlje ljudi, okoliš i gospodarske aktivnosti.

**Intenzitet sufinanciranje:** 85 %

**Ukupna vrijednost za Grad Poreč-Parenzo:** 327.875,00 EUR

**Status:** proveden, u tijeku je finalno izvještavanje.

**5. ENDURANCE – SPORT AND ENTREPRENEURSHIP**

**Fond/natječaj:** Erasmus +, KA2 – suradnička partnerstva

**Kratki opis projekta:** Projektom se nastoji povezati svijet sporta i poduzetništva kroz strukovne i obrazovne trening module u cilju izrade inovativnih obrazovnih rješenja za poticanje poduzetničkog i sportskog duha. Projekt promiče inovativan pristup i provedbu Okvira kompetencija za poduzetništvo Europske komisije.

**Cilj projekta:** Glavni cilj projekta jepovezivanje i unapređenjeveza sporta i poduzetništva kroz inovativna obrazovna rješenja. Ostali ciljevi jesu: 1) Razviti internetsku interaktivnu i otvorenu OER platformu za pružanje ENDURANCE treninga

2) Utvrđivanje zajedničkih karakteristika poduzetništva i sporta, čimbenika uspjeha i neuspjeha u njihovom povezivanju za održive karijere u strukovnom i sportskom obrazovanju

3) Razviti EDURANCE treninge „po mjeri“ i priručnike za unaprijeđeno poduzetništvo

4) Održavati rezultate projekata i promicati njihovo prihvaćanje u strukovnim i sportskim ekosustavima

5) Zelenim papirom potaknuti raspravu, praksu i političke mogućnosti za unapređenje povezanosti između sporta i poduzetništva

**Intenzitet sufinanciranja:** 100 %

**Ukupna vrijednost projekta:** 299.278,00 EUR ;Grad 27.740,00 EUR

**Status:** proveden.

**6. SCCALE 203050**

**Fond/natječaj:** Horizon2020

**Kratki opis:** Za Grad Poreč-Parenzo kao projektnog partnera projekt podrazumijeva stvaranje lokalne energetske zajednice i razvoj inovativnog i održivog modela financiranja za primjenu mjera energetske učinkovitosti i OIE za zgrade kulturne baštine. Lokalna energetska zajednica bit će postavljena kao sastavni dio lokalnog partnerstva i kolektivnog djelovanja na provedbi navedenih mjera na području Grada Poreča. Razvijeni model testirao bi se i usavršio kroz implementaciju mjera energetske učinkovitosti i krovnih fotonaponskih sustava na DV Radost II u vidu pilot područja.

**Cilj projekta:** Cilj SCCALE 203050 je povećati rast energetskih zajednica diljem Europe u područjima energetske učinkovitosti, proizvodnje obnovljivih izvora energije, daljinskog grijanja, naročito u kućanstvima i nestambenim zgradama. Nadovezujući se na iskustvo zadružnog pokreta i širokog spektra uključenih gradova i općina, projektom će se uspostaviti najmanje 25 energetskih zajednica i izravno podržati replikacija SCCALE metode u dodatne 34 zajednice.

**Intenzitet sufinanciranje:** 100 %

**Ukupna vrijednost:** 1.999.166,50 EUR (za cijeli konzorcij); 38.062,50 EUR za Grad Poreč-Parenzo.

**Status:** u provedbi.

**7. KONSTRUKCIJSKO ENERGETSKA SANACIJA OBJEKTA DJEČJEG VRTIĆA RADOST II**

**Fond/natječaj:** Javni poziv za sufinanciranje energetske obnove zgrada sa svojstvom kulturnog dobra

**Kratki opis:** Projekt konstrukcijsko energetske sanacije objekta dječjeg vrtića Radost II podrazumijeva radove konstrukcijsko energetske sanacije krovne potkonstrukcije, termoizolaciju kosog stropa, te poda prema negrijanom tavanu, radove sanacije krovišta i krovnog pokrova, radove zamjene kompletne stolarije, te radove kompletne sanacije sustava elektroinstalacija i zamjenu rasvjetnih tijela, kao i uslugu stručnog nadzora nad izvođenjem predmetnih radova.

**Cilj projekta:** Energetska obnova zgrade vrtića DV Radost II

**Intenzitet sufinanciranje:** 34 %

**Ukupna vrijednost:** 387.805,43 EUR

**Status:** u provedbi.

**8. SEET - Dobra energija - solarna energija za energetsku tranziciju**

**Fond/natječaj:** MRRFEU, EEA grant, Natječaj: Povećanje kapaciteta za proizvodnju solarne energije

**Kratki opis projekta:** Gradovi Dobre energije okupili su se u projektu, s Istarskom županijom na čelu, sa zajedničkim ciljem da koordiniranim djelovanjem na svojem teritoriju povećaju proizvodnju energije iz obnovljivih izvora, te pošalju snažnu poruku o važnosti ulaganja u OIE.

**Cilj projekta:** Dobra energija SEET naglasak stavlja na energetsku neovisnost i teži potaknuti ciljne skupine na aktivnu ulogu u energetskoj tranziciji koju će postići ulaganjem u solarne elektrane. U sklopu projekta na objekt Doma za starije i nemoćne osobe Poreč će se postaviti fotonaponska elektrana nazivne snage 55 kW, kojom se planiraju, gotovo u cijelosti, pokriti zahtjevi za električnom energijom predmetnog objekta.

**Intenzitet sufinanciranja:** 85 %

**Ukupna vrijednost:** 1.096.947,01 EUR, budžet Grad Poreč – Parenzo: 82.647,80 EUR

**Status:** u provedbi.

**9. NA ISTOJ STRANI(CI)!**

**Fond/natječaj:** Europski socijalni fond;Ministarstvo kulture i medija; Natječaj: Čitanjem do uključivog društva UP.02.1.1.15

**Kratki opis:** Nositelj projekta je Gradska knjižnica Poreč, a Grad Poreč-Parenzo je Partner. Projektne aktivnosti razvijaju čitalačke pismenosti različitih dobnih i ranjivih skupina te stvaraju preduvjete za njihov cjeloviti osobni razvoj, podizanje stupnja obrazovanja, proširenje kompetencija te ravnopravno sudjelovanje u kulturnom i društvenom životu zajednice te će se uspostaviti i usluga pokretne knjižnice-bibliokombi.

**Cilj projekta:** Projekt doprinosi povećanju dostupnosti materijala i aktivnosti kojima se potiče čitanje i razvijanje čitalačkih kompetencija kod osoba mlađih od 25 godina, osoba starijih od 54 godine i osoba s invaliditeteom.

**Intenzitet sufinanciranje:** 100 %

**Ukupna vrijednost:**  283.073,84 EUR

**Status:** proveden, u tijeku je finalno izvještavanje.

**10. TOČKA NA P-PODRŠKA, POVEZANOST, POREČ**

**Fond/natječaj:** Europski socijalni fond;Jačanje kapaciteta OCD-a za odgovaranje na potrebe lokalne zajednice

**Kratki opis:** projektom „Točka na P-podrška, povezanost, Poreč“ se nastoji dati odgovore na prepoznate potrebe za izgradnju ljudskih resursa CGI-a, nedostatak objedinjenih informacija o potrebama i uslugama svih pružatelja socijalnih usluga u lokalnoj zajednici i nedostatak plana pružanja podrške u kriznim situacijama. To će se postići jačanjem i razvijanjem kapaciteta CGI-a te izgradnjom dugoročnog modela međusektorske povezane podrške korisnicima/kama na području Poreštine.

Prijavitelj je CGI, a partneri Grad Poreč-Parenzo i DND

**Cilj projekta:** unapređenje okvira, okruženja i kapaciteta za djelovanje CGI-a, posebice u kriznim situacijama.

**Intenzitet sufinanciranje:** 100 %

**Ukupna vrijednost:**  66.296,11 EUR; Grad Poreč 4.649,55 EUR

**Status:** proveden, u tijeku je finalno izvještavanje.

**11. BALKAN SOLAR ROOFS**

**Fond/natječaj:** European Climate Initiative (EUKI)

**Kratki opis:** Ovim projektom se, na području Balkana, planira pokrenuti niz aktivnosti kroz koje će stotine krovova biti prekriveno fotonaponskim modulima i solarnim kolektorima.

**Cilj projekta:** Ideja projekta je prvenstveno osnažiti jedinice lokalne samouprave za poticanje participativne urbane solarne energije, te uspostavu multidisciplinarnih energetskih timova.

**Intenzitet sufinanciranje:** 95 %

**Ukupna vrijednost:**  442.294,00 EUR; Grad Poreč 90.574,60 EUR.

**Status:** u provedbi.

**12. PAMETNI PARKING**

**Fond/natječaj:** Javni poziv za poticanje razvoja pametnih i održivih rješenja i usluga

**Kratki opis:** Implementacijom ovog projekta uspostaviti će se Smart Parking rješenje koje će putem senzora omogućiti detekciju slobodnih parkirnih mjesta u gradu i prikaz slobodnih parkirnih mjesta u mobilnoj aplikaciji (144 senzora i 2 displeja)

**Cilj projekta:** Promicanje integriranog i inteligentnog prometa i razvoj infrastrukture za alternativna goriva na lokalnoj i područnoj razini

**Intenzitet sufinanciranje:** 40 %

**Ukupna vrijednost:** 68.223,01 EUR**.**

**Status:** u provedbi.

**13. PUNa torba zajedništva**

**Fond/natječaj:** Osiguravanje pomoćnika u nastavi i stručnih komunikacijskih posrednika učenicima s teškoćama u razvoju u osnovnoškolskim i srednjoškolskim odgojno-obrazovnim ustanovama, faza V.

**Kratki opis:** Projekt „PUNa torba zajedništva“ usmjeren je na nastavak uspješne provedbe i dobre prakse podrške učenicima s teškoćama u razvoju u osnovnoškolskim odgojno-obrazovnim ustanovama. Grad Poreč je nositelj projekta, a Grad Rovinj je partner na projektu. Projekt će doprinijeti osiguranju stručne podrške 45 pomoćnika u nastavi za ukupno 45 učenika s teškoćama u razvoju za školsku godinu 2022./2023. Projekt se financira sredstvima iz Europskog socijalnog fonda i Proračuna gradova partnera.

**Cilj projekta:** povećanje socijalne uključenosti i integracije učenika s teškoćama u razvoju u redovne i posebne programe u osnovnoškolskim odgojno-obrazovnim ustanovama koje djeluju na području gradova osnivača Poreča i Rovinja.

**Intenzitet sufinanciranja:** 85 %

**Ukupna vrijednost:** 270.566,20 EUR.

**Status:** u provedbi.

**14. T.E.A.M. - TRAILS OF EUROPE AND AWARENESS OF THE MEMORY**

**Fond/natječaj:** centralizirani program Unije *Građani, jednakost, prava i vrijednosti (Citizens, Equality, Rights and Values programme, (CERV),* Call for proposals for Town-Twinning.

**Kratki opis:** Projekt želi istražiti praktična rješenja za održavanje i poboljšanje dostupnosti zajedničkog europskog kulturnog identiteta počevši od očuvanja povijesne memorije staza.

Projekt je strukturiran u 3 faze:

- Aktivnosti za uključivanje škole, mladih;

- Završno događanje za poticanje dijaloga između stručnjaka, udruga, institucija i građana o unapređenju i očuvanju povijesne, kulturne i gospodarske društvene baštine, predstavljene prirodnim rutama.

- Komunikacija, diseminacija i vidljivost projekta.

**Cilj projekta:** Doprinijeti održivosti i unaprjeđenju zajedničkog europskog identiteta.

**Intenzitet sufinanciranja:** 100 %

**Ukupna vrijednost:** 30.000,00 EUR.

**Status:** u provedbi.

**15. CISCA - CURRICULAR INNOVATION FOR SYNERGY BETWEEN COMMUNITY SPORT AND ACTIVISM**

**Fond/natječaj:** Erasmus Plus Sport, poziv za suradnička partnerstva

**Kratki opis:** Glavne aktivnosti CISCA-e uključivat će kritička i komparativna analiza dobrih iskustava temeljena na interakciji između sporta i društvenog aktivizma

Izravni korisnici rezultata projekta bit će sportski operateri (treneri i treneri u osnovnim sportskim organizacijama/grupama), lokalni

nevladine organizacije, aktivisti (članovi grupa građana i odbora) i građani.

**Cilj projekta:** Stvaranje inovativnog kurikuluma i konkretnih modela djelovanja koji kombiniraju sportski angažman s inovativnim instrumentima i strategijama sudjelovanja zajednice.

**Intenzitet sufinanciranja:** 100 %

**Ukupna vrijednost:** ukupna vrijednost 400.000 EUR; SZGP 71.000 EUR.

**Status:** u provedbi.

**16. SUFINANCIRANJE POTICANJA MJERA ODVOJENOG SAKUPLJANJA KOMUNALNOG OTPADA**

**Fond/natječaj:** Fond za zaštitu okoliša i energetsku učinkovitost

**Kratki opis:** S ciljem što uspješnijeg provođenja komunikacijske kampanje planira se provesti digitalna kampanja, a poseban će naglasak biti na oglašavanju na web portalima, lokalnim radio stanicama te citylight i billboard oglašavanje koji imaju mogućnost dopiranja i utjecanja na veći broj i građana i posjetitelja Poreča. Dodatno će se građane informirati izradom letaka te oglašavanjem na prijevoznim sredstvima tj. kamionima porečkog komunalnog poduzeća. Realizacijom izobrazno-informativnih aktivnosti doprinijet će se ostvarenju pozitivnih promjena u sustavu gospodarenja otpadom. Osim toga, plan je na frekventnim lokacijama postaviti spremnike u obliku orade i periske koje, osim pružanja bitnih informacija o pravilnom gospodarenju otpadom putem informativne ploče, na simboličan način ukazuju na važnost očuvanja i zaštite okoliša. Dodatno, ulaganjem u komunalnu infrastrukturu, nabavom opreme koja omogućuje odvajanje otpada u svakodnevnom okruženju, indirektno se djeluje na osviještenost građana. Grad Poreč-Parenzo stoga ima namjeru nabaviti četiri pametna spremnika za prikupljanje i odvajanje reciklabilnog javnog otpada

**Cilj projekta:** Razvoj ekološke svijesti i promjene u ponašanja građana s ciljem zaštite okoliša.

**Intenzitet sufinanciranja:** 80 %

**Ukupna vrijednost:** 87.505,81 EUR.

**Status:** u provedbi.

**17. IZGRADNJA DJEČJEG VRTIĆA U NASELJU VARVARI**

**Fond/natječaj:** Izgradnja, dogradnja, rekonstrukcija i opremanje predškolskih ustanova/NPOO/Ministarstvo znanosti i obrazovanja

**Kratki opis:** Grad Poreč-Parenzo razvio je projekt izgradnje dječjeg vrtića na području naselja Varvari kojim bi se za najmanje 128 djece s područja Poreča, pretežito iz prigradskih naselja pružio pristup kvalitetnom predškolskom odgoju. Mladim obiteljima bi se pružio poticaj za povećanjem obitelji te potrebne uvjete za ostanak u prigradskim ruralnim dijelovima Poreča. Projekt predstavlja ulaganje kako u sadašnjost tako i u budućnost, ulaganje u živote najmlađih sugrađana i mlade obitelji Poreča. Projektom bi se riješio ključni problem nedostatka vrtićkih grupa na prigradskim područjima i nedostatak financijskih sredstava za izgradnju novog dječjeg vrtića u naselju Varvari.

**Cilj projekta:** Izgraditi novi objekt dječjeg vrtića kapaciteta osam dnevnih boravaka za vrtićke i jasličke programe.

**Bespovratna sredstva:** 1.452.518,42 EUR.

**Ukupna vrijednost:** 4.142.398,38 EUR.

**Status:** u provedbi.

**18. PRILAGODBA KLIMATSKIM PROMJENAMA 2023.**

**Fond/natječaj:** Fond za zaštitu okoliša i energetsku učinkovitost

**Kratki opis:** U cilju povećanja otpornosti lokalne zajednice prema klimatskim promjenama i smanjenja ranjivosti prirodnih sustava i društva na negativne utjecaje klimatskih promjena Grad Poreč-Parenzo će izraditi Strategiju zelene urbane obnove za administrativno područje Grada koja će pružiti detaljan uvid u postojeće elemente zelene infrastrukture (zelene/otvorene površine) i područja za koja je nužna urbana obnova, te njihovo stanje i prostorni raspored kroz integralnu analizu čimbenika koji su utjecali na njihovo oblikovanje od prirodnih do povijesnih, antropogenih i vizualno-strukturnih. Uz izradu strategije planirana je i revitalizacija triju lokvi na području Grada. Uz navedene aktivnosti, Grad ima namjeru sadnje više od 1000 novih stabala pinije, oleandra, listopadnih stabala i stabala lipe, te 1000 sadnica mediteranskog bilja karakterističnog za podneblje. Sadnja dodatnih stabala u urbanom području pridonijet će se i hlađenju zraka, osigurat će se stanište i zaštita, ali i hrana za biljke i životinje što će pozitivno utjecati na povećanje urbane biološke raznolikosti.

**Cilj projekta:** Provedba mjera prilagodbe klimatskim promjenama u svrhu jačanja otpornosti urbanih sredina.

**Intenzitet sufinanciranja:** 80 %

**Ukupna vrijednost:** 234.867,00 EUR.

**Status:** u provedbi.

**19. NABAVA KOMUNALNE OPREME U 2023.**

**Fond/natječaj:** Fond za zaštitu okoliša i energetsku učinkovitost

**Kratki opis:** Projektom se planiraju nabaviti pametni spremnici, energetski učinkoviti jer se napajaju pomoću solarne energije, a jednako tako štede i vrijeme. S obzirom na mogućnost prešanja prikupljanog otpada smanjit će se broj prikupa i odvoza smeća na pojedinim lokacijama. Osim pametnih spremnika, nabavit će se veći broj spremnika namijenjenih za selektivno prikupljanje otpada na javnim površinama - rivi, šetnicama, parkovima i dr. gdje je velika koncentracija ljudi. S obzirom na to da se kontinuirano provode i informativne i edukativne aktivnosti na temu odgovornog gospodarenja otpadom, potrebno je građanima (i turistima) osigurati uvjete da se u skladu s time i ponašaju.

**Cilj projekta:** Poticanje mjera odvojenog sakupljanja komunalnog otpada

**Intenzitet sufinanciranja:** 40 %

**Ukupna vrijednost:** 77.563,75 EUR.

**Status:** u provedbi.

**20. SUMMA - SUSTAINABLE MULTIMODAL MOBILITY IN ADRIATIC COSTAL AND HINTERLAND AREAS**

**Fond/natječaj:** INTERREG Italija – Hrvatska 2021 - 2027

**Kratki opis:** Grad Poreč-Parenzo će nabavit novi električni minibus i na taj način uspostaviti uslugu javnog prijevoza u onim dijelovima grada u kojima trenutno ne postoji oblik javnog prijevoza. Nova autobusna linija povezivat će centar Poreča i nekoliko prigradskih naselja uz državnu cestu, do 15 km zaleđa. Provedbom aktivnosti omogućit će se nova usluga za više od 3000 stanovnika iz desetak prigradskih naselja. Uz mogućnost korištenja usluge javnog prijevoza, očekuje se smanjena količina osobnih automobila tijekom cijele godine, što pozitivno utječe na građane i turiste. Projektom se razvija inovativni koncept mobilnosti za prijevoz putnika, koji bi smanjio prometne gužve u urbanim središtima, poboljšao kvalitetu zraka i smanjio lokalne emisije CO2. Projekt se provodu u partnerstvu s još sedam hrvatskih i talijanskih partnera.

**Cilj projekta:** Smanjiti prometne gužve u urbanim središtima, poboljšati kvalitetu zraka i smanjiti lokalne emisije CO2.

**Intenzitet sufinanciranja:** 80 %

**Vrijednost projekta na nivou partnerstava:** 2.611.664, 06 EUR.

**Vrijednost projekta za Grad Poreč-Parenzo:** 342.720,00 EUR.

**Status:** odobreno.

**21. SUFINANCIRANJE PROJEKTA PUNa TORBA ZAJEDNIŠTVA**

**Fond/natječaj:** Ministarstvo regionalnog razvoja i fondova EU

**Kratki opis:** Dodjela sredstava Programa sufinanciranja provedbe EU projekata na regionalnoj i lokanoj razini korisnicima koji imaju sklopljen ugovor o dodjeli bespovratnih sredstava za provedbu EU projekata u sklopu programskog razdoblja 2014. – 2021. sufinanciranjem dijela vlastitog učešća korisnika bespovratnih sredstava. Dodjelom sredstava sufinancirat će se vlastito učešće Grada Poreča-Parenzo i partnera na projektu Grad Rovinja-Rovigno.

**Intenzitet sufinanciranja:** 50 %

**Ukupna vrijednost projekta:** 270.566,20 EUR.

**Vrijednost učešća Grada Poreča-Parenzo**: 18.939,63 EUR.

**Status:** u provedbi.

**22. M-ARCH – FOSTER INNOVATIVE ENTREPRENEURSHIP AND BUSINESS OPPORTUNITIES IN THE MEDITERRANEAN THROUGH ENHANCED MANAGEMENT MODELS FOR ARCHAEOLOGICAL HERITAGE IN URBAN AREAS**

**Fond/natečaj:** InterregEuro-MED

**Kratki opis:** ProjektomM-ARCH želi se pokazati da arheološka i kulturna baština može postati prilika za održivi razvoj mediteranskih gradova za stvaranje inovativnih gospodarskih prilika. M-ARCH ima za cilj potaknuti poduzetništvo, inovativnost i poslovne prilike oko upravljanja arheološkom baštinom u gradovima, a kako bi postigao taj cilj, odabrano je sedam studija slučaja u sedam mediteranskih zemalja (Italija, Slovenija, Hrvatska, Španjolska, Crna Gora, Grčka, Francuska). Svaka studija predstavljati će grad s bogatom arheološkom i kulturnom baštinom; u tim gradovima konzorcij M-ARCH će testirati novi model upravljanja arheološkom i kulturnom baštinom u urbanim područjima, kako bi se poboljšalo upravljanje i stvorile nove prilike za gospodarski razvoj.

**Cilj projekta:** M-ARCH ima za cilj potaknuti poduzetništvo, inovativnost i poslovne prilike oko upravljanja arheološkom baštinom u gradovima.

**Intenzitet sufinanciranja:** 80 %

**Ukupna vrijednost projekta:** 2.502.849,6 EUR; Grad Poreč 197.500,00 EUR.

**Status:** prijavljen.

**23. ADAPTACIJA I OPREMANJE SPORTSKO-REKREACIJSKOG CENTRA VELI JOŽE**

**Fond/natječaj:** Ministarstvo turizma i sporta, Javni poziv za iskaz interesa za sufinanciranje izgradnje, obnove, održavanja i opremanja i rekonstrukcije sportskih građevina u 2024. godini.

**Kratki opis:** Projektom je predviđena zamjena rasvjete, adaptacija svlačionica, kabineta i prenamjena spremišta u klupski prostor za manje klubove, nabava viseće kuglane za osobe s invaliditetom.

**Cilj projekta**: Opći cilj projekta obuhvaća obnovu, održavanje, opremanje i rekonstrukciju sportske dvorane Veli Jože kako bi se povećao broj uređenih sportskih građevina za jedan, čime će se ispuniti jedan od osnovnih preduvjeta razvoja sporta na području Grada Poreča. Projektom opremanja sportske dvorane Veli Jože u 2024. godini planirana je zamjena rasvjetnih tijela kojom će se postići značajne uštede u potrošnji električne energije i do 82 % u glavnoj dvorani te do 52% u dvorani s boćalištem. Uz to, projektom će se adaptirati 5 svlačionica, 4 kabineta profesora smještenih u prizemlju dvorane i kancelarija koja trenutno služi kao spremište snowboard kluba, a smještena je na 1. katu sportske dvorane te će se ona adaptacijom prenamijeniti u radni prostor za više manjih sportskih klubova koji trenutno ne raspolažu klupskim prostorom.

**Intenzitet sufinanciranja:** 80 %

**Ukupna vrijednost projekta:**322.630,20 EUR

**Status:** prijavljen.

**24.**  **ENERGETSKA OBNOVA KOMPLEKSA ZGRADA ZAVIČAJNOG MUZEJA POREŠTINE**

**Fond/natječaj:** Energetska obnova zgrada sa statusom kulturnog dobra/NPOO/ Ministarstvo kulture i medija

**Kratki opis:** Projektom predviđene mjere energetske obnove uključuju zamjenuvanjske stolarije, zamjenu sustava grijanja i hlađenja ugradnjom dizalice topline te sustavom klimatizacije prostora, prilagodbu elektroinstalacija, zamjenu sustava rasvjete energetski učinkovitom LED rasvjetom, povećanje sigurnosti zgrade u slučaju požara, osiguranje zdravih unutarnjih klimatskih uvjeta, instalaciju vodovoda i kanalizacije te sanitarija s posebnim naglaskom na uštedu potrošnje vode.

**Cilj projekta:** Energetskom obnovom kompleksa zgrada Zavičajnog muzeja Poreštine u Poreču, trenutno u energetskom razredu D, ostvarit će se poboljšanje energetskih svojstava zgrade, a implementacijom više mjera moguće su uštede do 77 % Eprim i 12 % Qhnd, uz smanjenje emisije CO2 od 77 %, a očekivani energetski razred može biti A.

**Intenzitet sufinanciranja:** 100 % prihvatljivih troškova.

**Ukupna vrijednost projekta:** prihvatljivi troškovi 921.717,88 EUR i neprihvatljivi troškovi 165.605,75 EUR

**Status:** prijavljen.

**7. Zaključak**

 Upravni odjel za gospodarstvo i EU fondove je u izvještajnom razdoblju izvršio zadaće i obavio poslove radi kojih je ustrojen.

 U daljnjem periodu potrebno je, primjenom važećih propisa i upravne struke, poraditi na daljnjem unapređenju organizacije i osposobljenosti službenika, naročito radi smanjenja broja službenika zbog dužih bolovanja, rodiljnih i roditeljskih dopusta i iz drugih razloga te radi osuvremenjivanja rada upravnih tijela. Potrebno je popuniti upražnjena radna mjesta sukladno planu prijema u službu, da bi se moglo redovito obavljati poslove Upravnog odjela prema standardima postavljenima gradskim i drugim propisima.

 Kada je riječ o razvojnim projektima u planu je nastaviti planirati i pripremati projekte te ih prijavljivati na razne natječaje u cilju dobivanja bespovratnih sredstava i stvaranja nove vrijednosti u lokalnoj zajednici koja predstavlja dodanu vrijednost i za gospodarski razvoj Poreča. Također, Grad će nastaviti brojnim mjerama i aktivnostima biti jedan od glavnih dionika razvoja gospodarstva i partner poduzetnicima, poljoprivrednicima i investitorima.

Prilog: tabela kao u tekstu

S poštovanjem,

 Pročelnica dr.sc. Morena Mičetić, dipl. oec.

**UPRAVNI ODJEL ZA GOSPODARSTVO I EU FONDOVE - pregled propisanih i popunjenih radnih mjesta sa stanjem 30. 6. 2024.**

|  |  |  |  |  |
| --- | --- | --- | --- | --- |
| **Naziv radnog mjesta** | **Stručna sprema** | **Propisani broj izvršitelja** | **Popunjena radna mjesta** | **Službenici-namještenici** |
| PROČELNIK  | **VSS** | **1** | **1** | **Morena Mičetić**  |
| VODITELJ ODSJEKA ZA GOSPODARSTVO I POLJOPRIVREDU | **VSS** | **1** | **1** | **Maja Stražić** |
| VIŠI STRUČNI SURADNIK ZA GOSPODARSTVO | **VSS** | **2** | **2** | **Anita Lakošeljac** **Matea Kodan** |
| STRUČNI SURADNIK ZA GOSPODARSTVO | **VŠS** | **1** | **1** | **Igor Veselinović** |
| VIŠI STRUČNI SURADNIK ZA POLJOPRIVREDU | **VSS** | **1** | **-** |  |
| VODITELJ ODSJEKA ZA EU FONDOVE I RAZVOJNE PROJEKTE | **VSS** | **1** | **1** | **Dunja Babić Šolar** |
| VIŠI SAVJETNIK ZA EU FONDOVE I RAZVOJNE PROJEKTE | **VSS** | **1** | **-** |  |
| VIŠI STRUČNI SURADNIK ZA EU FONDOVE I RAZVOJNE PROJEKTE | **VSS** | **2** | **1** | **Igor Kukić** |
| **UKUPNO** |  | **10** | **7** |  |

**IZVJEŠĆE**

**o radu Upravnog odjela za komunalni sustav**

**u periodu od 1. 1. do 30. 6. 2024. godine**

Ovo Izvješće ima za cilj prikazati rad Upravnog odjela za komunalni sustav u razdoblju od 1. siječnja do 30. lipnja 2024. godine. Cilj izrade izvješća je predočiti važnije aktivnosti u izvještajnom razdoblju, a vođen načinom izvješćivanja prema ISO standardu za izvješćivanja na lokalnoj razini. Sukladno navedenom isti sadrži pet dijelova i to:

1. Najvažnije aktivnosti u izvještajnom razdoblju
2. Organizacijska struktura i nadležnosti
3. Akti Gradskog vijeća i Gradonačelnika
4. Ciljevi i zadaci
5. Realizacija neposrednih zadataka
6. **NAJVAŽNIJE AKTIVNOSTI U IZVJEŠTAJNOM RAZDOBLJU**

Kao najvažnije aktivnosti u izvještajnom je razdoblju bitno istaknuti realizaciju prihoda (od komunalne naknade, komunalnog doprinosa, spomeničke rente, poreza na korištenje javnih površina) i rashoda Proračuna Grada Poreča – Parenzo u dijelu koji se odnosi na Upravni odjel za komunalni sustav – realizacija Programa održavanja i Programa gradnje objekata i uređaja komunalne infrastrukture, ali i ostalih poslova iz oblasti Upravnog odjela.

1. **ORGANIZACIJSKA STRUKTURA I NADLEŽNOSTI**

Upravni odjel za komunalni sustav organiziran je sukladno važećim aktima Grada Poreča – Parenzo.

Temeljem Odluke o ustrojstvu upravnih tijela Grada Poreča („Službeni glasnik Grada Poreča – Parenzo“ br. 05/18) Upravni odjel za komunalni sustav sastoji se od:

1. Odsjeka za operativu komunalnog sustava,
2. Odsjeka za upravno administrativne poslove i
3. Odsjeka za prometno i komunalno redarstvo u čijem su sastavu:
	1. Odjeljak za prometno redarstvo i
	2. Odjeljak za komunalno redarstvo.

Sukladno Pravilniku o unutarnjem redu upravnih tijela Grada Poreča („Službeni glasnik Grada Poreča – Parenzo“ broj 08/21 i 09/22) u Upravnom odjelu za komunalni sustav popunjena su 22 radna mjesta i to kako slijedi:

Pročelnik – Marino Poropat

Administrativni tajnik – Oriana Miloš

1. ODSJEK ZA OPERATIVU:
	1. Voditeljica Odsjeka za operativu kom. sustava - Jasmina Vinkerlić Petrović
	2. Viši savjetnik za izgradnju i održavanje kom. infrastrukture - Dalibor Radešić
	3. Viša stručna suradnica za održavanje javnih površina - Barbara Pavušek Basanić do 31.03.2024.
	4. Savjetnica za izgradnju i održavanje kom. infrastrukture - Barbara Pavušek Basanić od 01.04.2024.
	5. Stručni suradnik za promet i ostale komunalne poslove - Zoran Hatman
	6. Stručni suradnik za izgradnju i održavanje kom. infrastrukture - Alen Radić
	7. Stručni suradnik za izgradnju i održavanje kom. infrastrukture - Ivica Ereiz
	8. Stručni suradnik za javnu rasvjetu i elektroenergetiku - Slavko Sinožić
	9. Referent za izgradnju i održavanje kom. infrastrukture - Nikola Radenović
	10. Referent za izgradnju i održavanje kom. infrastrukture - Đanino Ćurko
	11. Referentica za izgradnju i održavanje kom. infrastrukture - Veronika Bronić
2. ODSJEK ZA UPRAVNO ADMINISTRATIVNE POSLOVE
	1. Voditeljica Odsjeka za upravno administrativne poslove - Ivana Blašković Šimić
	2. Viši stručni suradnik za imovinsko pravne poslove - Davor Poropat
	3. Viša stručna suradnica za imovinsko pravne poslove - Mia Milinković
	4. Viša stručna suradnica za imovinsko-pravne poslove i pripremu izgradnje - Kristina Matić
3. ODSJEK ZA PROMETNO I KOMUNALNO REDARSTVO:
	1. Voditeljica Odsjeka za komunalno i prometno redarstvo - Ivana Frleta

3.1.2. Stručna suradnica za vođenje prekršajnog postupka - Patricija Vizec Ljubešić

3.1.3. Odjeljak za prometno redarstvo:

 3.1.3.1. Referent-prometni redar - Goran Brođanac

 3.1.3.2. Referent-prometni redar - Luka Mandić od 21.05.2024.

3.1.4. Odjeljak za komunalno redarstvo:

3.1.4.1. Voditelj Odjeljka za komunalno redarstvo – Marko Ukota

3.1.4.2. Referent - komunalni redar - Luka Mandić do 20.05.2024.

3.1.4.4. Referent - komunalni redar - Ivan Grgat

3.1.4.5. Referent - komunalni redar - Antonio Crevato

**III. AKTI GRADSKOG VIJEĆA I GRADONAČELNIKA**

U izvještajnom su razdoblju iz oblasti predmeta o kojima zaključke i druge akte donosi Gradonačelnik pripremljeni materijali za 67 akata (Zaključci, Odluke, Programi).

Iz oblasti o kojima odluke donosi Gradsko vijeće pripremljeni su materijali i nacrti za 5 akata (Odluke, Programi i dr.).

**IV. CILJEVI I ZADACI**

Ciljevi Upravnog odjela za komunalni sustav utvrđeni su Odlukom o ustrojstvu upravnih tijela Grada Poreča - Parenzo, a sve u svrhu provedbe svakodnevnih radnih zadataka i aktivnosti te realizacije Proračuna Grada Poreča - Parenzo, što podrazumijeva obavljanje slijedećih poslova po pojedinim Odsjecima:

Odsjek za operativu obavlja poslove koji se odnose na:

* uređenja naselja,
* poboljšanje kvalitete stanovanja,
* izgradnju objekata i uređaja komunalne infrastrukture i izgradnju ostalih građevina za koje je Grad Poreč - Parenzo investitor i ishođenje uporabnih dozvola,
* održavanje zelenih površina i opreme na tim površinama,
* čišćenje javno-prometnih površina, mora i plaža, dezinsekciju, dezinfekciju i deratizaciju,
* održavanje javnih objekata,
* održavanje komunalne infrastrukture,
* održavanje autobusnih čekaonica,
* održavanje objekata zajedničke komunalne potrošnje, prometnica, javnih pješačkih komunikacija,
* razrez i naplatu komunalnog doprinosa,
* razrez i naplatu naknade za zadržavanje nezakonito izgrađenih zgrada,
* planiranja, analize i uređenja prometa i
* ostale slične poslove.

Odsjek za upravno administrativne poslove obavlja poslove koji se odnose na:

* dodjelu koncesija za obavljanje komunalnih djelatnosti,
* razrez i naplatu komunalne naknade,
* razrez i naplatu spomeničke rente,
* provedbu postupaka za dodjelu na korištenje javnih površina,
* utvrđivanje podataka za razrez prihoda (reklame, ugostiteljske terase, trgovački sadržaji na javnim površinama),
* izvlaštenja,
* izrada prijedloga i nacrta za donošenje odluka viših tijela (odluke, pravilnici, zaključci i ostalo)
* ostale slične poslove.

U Odsjeku za prometno i komunalno redarstvo:

Odjeljak za prometno redarstvo obavlja poslove:

* upravljanje i nadzor cestovnim prometom iz nadležnosti prometnog redarstva (nadzor prometa u mirovanju i općenito prometne discipline),
* izricanje kazni,
* izdavanje naloga za premještaj nepropisno parkiranih vozila,
* predlaganje i pokretanje prekršajnih postupaka,
* ostale slične poslove.

Odjeljak za komunalno redarstvo obavlja poslove:

* održavanja komunalnog reda iz nadležnosti komunalnog redarstva i drugih propisa za koje su ovlašteni,
* izricanje mandatnih kazni,
* predlaganje i pokretanje prekršajnih postupaka,
* ostale slične poslove.

Osim navedenih poslova, Upravni odjel za komunalni sustav, izrađuje dokumente pri neposrednoj provedbi važećih zakonskih odredbi, odluka i drugih općih akata Gradskog vijeća i Gradonačelnika, te osigurava njihovo provođenje, prati stanje za područje svoje nadležnosti i o tome izvješćuje gradska tijela, priprema nacrte odluka i drugih općih akata koje donosi Gradsko vijeće, prijedloge akata koje donosi Gradonačelnik, izvještaje, analize i druge materijale iz svog djelokruga za potrebe Gradskog vijeća i Gradonačelnika, pruža stručnu i drugu pomoć članovima Gradskog vijeća i njihovih radnih tijela te građanima i pravnim osobama u okviru prava i ovlasti Grada, podnosi izvještaj gradskim tijelima o svom radu. Službenici obavljaju i druge poslove prema ukazanoj potrebi.

**V. REALIZACIJA NEPOSREDNIH ZADATAKA**

Jedan od prioriteta Upravnog odjela za komunalni sustav su realizacija prihoda i rashoda Proračuna Grada .Poreča – Parenzo te poslovi sukladno Odluci o ustrojstvu upravnih tijela Grada Poreča - Parenzo. Realizacija zadataka u izvještajnom razdoblju biti će prikazana kroz realizaciju proračunskih stavki te kroz administrativne pokazatelje.

1. **Prihodi**

U izvještajnom razdoblju ukupno zaduženje temeljem razrezanih obaveza iznosi 4.357.009,09 EUR, dok je ukupno naplaćeno 3.790.775,85 EUR. Najznačajniji prihodi u izvještajnom razdoblju ostvareni su od komunalne naknade i iznose 1.856.492,90 EUR, a u izvještajnom je periodu zaduženo 2.242.968,01 EUR. Od komunalnog doprinosa u izvještajnom je periodu razrezano 1.256.769,68 EUR, a naplaćeno 1.522.613,62 EUR. Od poreza na korištenje javnih površina od razrezanih 711.805,34 EUR naplaćeno je 266.699,23 EUR. Prihod od prometnih prekršajnih kazni iznosi 52.478,07 EUR, dok zaduženje za isti period iznosi 52.584,25 EUR. Od spomeničke rente naplaćeno je 51.436,43 EUR, a odnosi se na udio Grad od 60%. Gradske prekršajne kazne zadužene su u iznosu od 26.777,29 EUR, a naplaćeno je 32.993,44 EUR. Prihod od naknade za zadržavanje nezakonito izgrađenih zgrada u prostoru iznosi 571,56 EUR, a odnosi se na udio Grad od 60%. Zaduženje za naknade za autotaksi i ostale oblike prijevoza iznosi 15.453,20 EUR od čega je u izvještajnom razdoblju naplaćeno 7.378,80 EUR.

|  |  |  |
| --- | --- | --- |
| **Naziv prihoda** | **Zaduženje** | **Naplaćeno** |
| Komunalna naknada | 2.242.968,01 | 1.856.492,90 |
| Komunalni doprinosi | 1.256.769,68 | 1.522.613,62 |
| Porez na korištenje javnih površina | 711.805,34 | 266.699,23 |
| Prihod od prometnih prekršajnih kazni | 52.584,25 | 52.478,07 |
| Prihodi od spomeničke rente – 60% | 50.079,76 | 51.436,43 |
| Gradske prekršajne kazne | 26.777,29 | 32.993,44 |
| Naknada za zadržavanje nezakonito izgrađene zgrade u prostoru – 60% | 571,56 | 683,36 |
| Naknada za autotaksi prijevoz i ostale oblike prijevoza (vlakić) | 15.453,20 | 7.378,80 |
| **Ukupno:** | **4.357.009,09** | **3.790.775,85** |

1. **Rashodi**

Realizacija Proračuna Upravnog odjela tijekom izvještajnog razdoblja od 01. siječnja do 30. lipnja 2024. godine prikazana je u slijedećoj tabeli:

|  |  |  |  |  |
| --- | --- | --- | --- | --- |
|  **Red.****br.** | **Naziv** | **Proračun****2024.**  | **Realizacija za izvještajno razdoblje** | **Indeks****%** |
| 1. | Upravni odjel za komunalni sustav | 14.568.830,00 | 2.968.700,82 | 20,38 |
| 2. | Javna uprava i administracija | 993.650,00 | 302.680,46 | 30,46 |
| 3. | Održavanje komunalne infrastrukture | 4.332.370,00 | 699.798,75 | 16,15 |
| 4. | Građenje komunalne infrastrukture | 7.758.300,00 | 1.633.922,47 | 21,06 |
| 5. | Ostala infrastruktura | 1.484.510,00 | 332.299,14 | 22,38 |

Proračun Upravnog odjela za komunalni sustav za 2024. godinu iznosi 14.568.830,00 EUR od čega je u izvještajnom razdoblju realiziralo ukupno 2.968.700,82 EUR kuna odnosno 20,38%.

Najveći dio sredstava utrošen je unutar Odsjeka za operativu i to radi realizacije Programa održavanja i Programa građenja komunalne infrastrukture.

Program održavanja komunalne infrastrukture uključuje poslove i rashode na održavanju javne rasvjete, cesta, nogostupa i putova, čistoće i pometanja ulica, održavanja zelenih površina i parkova te sustava oborinske odvodnje. Proračunom za 2024. godinu za provedbu tog Programa planirano je 4.332.370,00 EUR od čega je u izvještajnom razdoblju realizirano 699.798,75 EUR odnosno 16,15 %.

Radi realizacije Programa građenja komunalne infrastrukture koji uključuje poslove i rashode na izgradnji javne rasvjete, rekonstrukciji cesta, nogostupa i putova, komunalnim akcijama i komunalnom opremanju, odvodnji i pročišćavanju oborinskih voda, izradi projektne dokumentacije od ukupnog godišnjeg iznosa od 7.758.300,00 EUR, tijekom prve polovice 2024. godine realizirano je 21,06% odnosno 1.633.922,47 EUR. Za realizaciju Programa ostale infrastrukture od planiranih 1.484.510,00 EUR, realizirano je 332.299,14 EUR odnosno 22,38%.

Za istaknuti su neke od investicija sa prikazom osnovnih podataka:

|  |  |  |
| --- | --- | --- |
| **Br.** | **Naziv** | **Vrijednost** |
|  | Modernizacija javne rasvjete | 555.631,25 |
|  | Rekonstrukcija cesta, nogostupa i puteva | 420.620,38 |
|  | Kružno raskrižje Mauro Gioseffi | 223.834,36 |
|  | Sustav odvodnje s uređajima za pročišćavanje otpadnih voda | 221.883,03 |
|  | Imovinsko-pravni odnosi vezani za izgradnju cesta i javno prometnih površina | 176.857,30 |
|  | Rasktižje Centar V | 76.750,00 |
|  | Kupnja komunalne opreme za sakupljanje komunalnog otpada | 52.175,00 |
|  | Smanjenje otpada | 37.539,77 |
|  | Izgradnja infrastrukture i prometnica zone Finida sjever | 32.698,12 |
|  | Oborinska kanalizacija na više lokacija | 31.825,94 |
|  | Uređenja po naselju - komunalne akcije | 21.692,50 |
|  | Sufinanciranje izgradnje ŽCGO Kaštijun | 20.701,34 |
|  | Rekonstrukcija ceste Bašarinka - Červar | 20.000,00 |
|  | Izrada projekata za komunalnu infrastrukturu | 15.762,01 |
|  | Geodetski radovi za komunalnu infrastrukturu | 13.350,00 |
|  | Rekonstrukcija Trga Marafor | 10.949,64 |
|  | Rekonstrukcija D302 - ulaz Varvari | 7.187,50 |
|  | Rekonstrukcija javne rasvjete Obala dr. Ante Šonje | 5.743,75 |
| **UKUPNO:** | **1.945.201,89** |

1. **Administrativni pokazatelji**

Od 01. siječnja do 30. lipnja 2024. godine Upravni odjel za komunalni sustav je zaprimio/pokrenuo po službenoj dužnosti ukupno 2469 predmeta, od čega 1601 neupravnih i 868 upravnih predmeta.

Od ukupno zaprimljenih/pokrenutih predmeta riješeno je 2387 predmeta, odnosno 97 %, a u radu 82 predmeta.

|  |  |  |  |  |
| --- | --- | --- | --- | --- |
| **Predmet** | **Zaprimljeno** | **Riješeno** | **U radu** | **Index****%** |
| NEUPRAVNI PREDMETI(razni dopisi, suglasnosti, odobrenja, bagatelna nabava, javna nabava, prometni prekršaji i dr.) | 1601 | 1549 | 52 | 97 |
| UPRAVNI PREDMTI(rješenja o korištenju javne površine, komunalnom doprinosu, komunalnoj naknadi, spomeničkoj renti, naknadi za zadržavanje nezakonite zgrade u prostoru, žalbe i prigovori, ovrhe i dr.) | 868 | 838 | 30 | 97 |
| **UKUPNO:** | **2469** | **2387** | **82** | **97** |

**KOMENTAR ADMINISTRATIVNIH POKAZATELJA**

* + - 1. **Komunalna naknada**

Rješenja o komunalnoj naknadi

U izvještajnom razdoblju izdano je ukupno 13667 rješenja o komunalnoj naknadi, od toga 12069 rješenja za stambeni prostor i 1598 rješenja za poslovni prostor.

Stranke su podnijele ukupno 25 žalbi ili prigovora na rješenje o komunalnoj naknadi.

Ovrhe komunalne naknade

U izvještajnom razdoblju izdano je ukupno:

- 16 rješenja o ovrsi komunalne naknade,

- 9 rješenja o dovršetku i obustavi ovrhe.

* + - 1. **Spomenička renta**

U izvještajnom razdoblju izdano je ukupno 3 rješenja i to:

- 2 rješenja o spomeničkoj renti,

- 1 rješenja o ukidanju/poništenju rješenja o spomeničkoj renti,

- 2 dopisi ( prijava/odjava, promjena podataka).

U tekućem periodu plan aktivnosti biti će usmjeren ka što bržoj realizaciji naplate po tekućim i novim predmetima te rješavanju i naplati predmeta iz prošlog izvještajnog razdoblja.

* + - 1. **Komunalni doprinos**

Rješenja

U izvještajnom razdoblju izdano je ukupno 45 rješenja, kojim se utvrđuje obveza plaćanja komunalnog doprinosa. Prema rješenjima izdanim u izvještajnom razdoblju obveznicima je određeno financijsko zaduženje od ukupno 1.256.769,68 EUR.

Postupci naplate

U izvještajnom razdoblju izdano je ukupno:

Rješenje o ovrsi komunalnog doprinosa – 12 rješenja

Rješenje o dovršetku ovrhe – 5 rješenja

* + - 1. **Legalizacija – naknada** **za zadržavanje nezakonito izgrađene zgrade u prostoru**

U izvještajnom razdoblju izdano je 1 rješenje o obvezi plaćanja naknade za zadržavanje nezakonito izgrađene zgrade u prostoru uz zaduženje od 571,56 EUR.

* + - 1. **Autotaksi prijevoz na području Grada Poreča-Parenzo**

U izvještajnom razdoblju izdano je ukupno 4 rješenja o obavljanju i obnovi dozvole za autotaksi prijevoz na području Grada Poreča-Parenzo:

- 21 rješenja o obavljanju autotaksi prijevoza i izdavanju dozvola

- 21 dozvola za obavljanje autotaksi prijevoza

- 21 zaključaka o dopuni zahtjeva

* + - 1. **Javne površine**

Natječaji

U izvještajnom razdoblju raspisano je 9 natječaja za dodjelu javnih površina i to:

* javnog natječaja za dodjelu javne površine za postavu netipiziranih sadržaja - izrada silueta na području Grada Poreča-Parenzo KLASA: 363-01/24-01/64 URBROJ: 2163-6-05/22-24-1 od dana 29.03.2024. godine,
* javnog natječaja za dodjelu javne površine za postavu zabavne radnje na području Grada Poreča-Parenzo KLASA: 363-01/24-01/98 URBROJ: 2163-6-05/22-24-1 od dana 06.05.2024. godine,
* javnog natječaja za dodjelu javne površine u Parku Olge Ban – „Vina Poreča“ u Poreču KLASA: 363-01/24-01/137 URBROJ: 2163-6-05/22-24-1 od dana 12.06.2024. godine,
* javnog natječaja za dodjelu javne površine za prodaju agruma, KLASA: 363-01/24-01/63

URBROJ: 213-6-05/22-24-1 od dana 29.03.2024. godine,

* javnog natječaja za dodjelu javne površine u Parku Olge Ban – Festival sladoleda u Poreču KLASA: 363-01/24-01/110 URBROJ: 2163-6-05/22-24-1 od dana 04.06.2024. godine,
* javnog natječaja za dodjelu javne površine za postavu kioska i netipiziranih sadržaja na području Grada Poreča-Parenzo KLASA: 363-01/24-01/123 URBROJ: 2163-6-05/22-24-1 od dana 23.05.2024. godine,
* javnog natječaja za dodjelu javne površine za postavu privremenih ugostiteljskih sadržaja na gradskoj rivi u Poreču-Parenzo KLASA: 363-01/24-01/128 URBROJ: 2163-6-05/22-24-1 od dana 29.05.2024. godine,
* javnog natječaja za dodjelu javne površine za postavu netipiziranih sadržaja – izrada karikatura na području Grada Poreča-Parenzo KLASA: 363-01/24-01/146 URBROJ: 2163-6-05/22-24-1 od dana 27.06.2024. godine
* javnog poziva za dodjelu javne površine za ulično muziciranje na području Grada Poreča-Parenzo KLASA: 363-01/24-01/54 URBROJ: 2163-6-05/22-24-1 od dana 21.03.2024. godine,

Komisija za poslovne prostore i javne površine

U izvještajnom razdoblju održana je 5 sjednica Komisije za poslovne prostore i javne površine pri čemu je sastavljeno 5 zapisnika i riješeno ukupno 195 predmeta pristiglih na odlučivanje Komisiji.

Rješenja

Upravni predmeti:

- 363 rješenja za korištenje javne površine

- 33 rješenja za izvođenje građevinskih radova

Odobrenja

* 1 odobrenje za korištenje javne površine

Neupravni predmeti:

* 229 dopisi razni (povrat jamčevine, očitovanje, suglasnost, postava bankomata, zatvaranje ceste..)
	+ - 1. **Naknada štete**

U izvještajnom razdoblju rješavani su predmeti u vezi naknade štete ( 1 zahtjev za naknadu štete, dopisi dostava podataka, dopisi dostava odgovora, dopisi dostava očitovanja, tražnje mišljenja i e-dopisi Interpartes d.o.o., Croatia osiguranje).

* + - 1. **Naknada za uređenje voda - NUV**

U izvještajnom razdoblju izdano je ukupno 435 rješenja, od toga za :

- poslovni prostor 58

-stambeni prostor377

- pristiglih žalbi ili prigovora - 8

* + - 1. **Sudski postupci**
* 0 prijedloga za osiguranje novčane tražbine za osnivanjem založnog prava na nekretnini.
* 0 naloga za isplatu sudske pristojbe.
* 2 prijedloga za brisanje založnog prava
	+ - 1. **Izvlaštenja**
* - dopisi o naknadi 37
* - dopis procjeniteljskom povjerenstvu 37
* - dopisi županiji izmjena i dopuna elaborata 0
	+ - 1. **Prometno redarstvo**

|  |  |  |
| --- | --- | --- |
| **Red. br.** | **Radnja ili aktivnost** | **Broj** |
| 1. | Pokrenuti obavezni prekršajni nalozi | 209 |
| 2. | Zahtjevi za dostavu podataka o počinitelju prekršaja | 1665 |
| 3. | Obavijesti o počinjenom prekršaju | 2198 |
| 4. | Upozorenja | 3441 |
| 5. | Izdano naloga za premještanje vozila | 0 |
| 6. | Premještena vozila „Paukom“ | 0 |
| 7. | Razni dopisi (dostava prigovora Prekršajnom sudu, opomene, dostave Presuda strankama, odgovori na razne upite stranaka, zahtjevi MUP-u za izdavanje Uvjerenja o prebivalištu, zahtjevi MUP-u za terenske provjere, nalozi FINA-i za ovrhu i dr.) | 362 |
| 8. | Izdana odobrenja za dostavno mjesto | 19 |

Ukupan novčani iznos izrečenih Obavijesti o počinjenom prekršaju za razdoblje od 01.01.2024. do 30.06.2024. godine iznosio je 72.720,00 EUR. Za isti period, ukupno naplaćeni iznos po prometnim prekršajima i obveznim prekršajnim nalozima je 52.478,07 EUR, uz napomenu da se temeljem odredbi Prekršajnog zakona omogućava plaćanje 50% od izrečene novčane kazne, ukoliko se kazna plati u roku od tri dana, te je dio evidentiranih obaveznih prekršajnih naloga uplaćen u umanjenom iznosu od izrečenog istim nalogom temeljem sudskih presuda.

* + - 1. **Komunalno redarstvo**

|  |  |  |
| --- | --- | --- |
| **Red. Br.** | **Radnja ili aktivnost** |  |
| 1. | Pokretanje prekršajnog postupka – prekršajni nalozi | 22 |
| 2. | Izrečena novčana kazna po prekršajnim nalozima sa troškovima prekršajnog .postupka | 17.466,75 EUR  |
| 3. | Naplaćene novčane kazne po prekršajnim nalozima u periodu od 01.01.-30.06.2024. | 28.884,63 EUR  |
| 4. | Izrečeno mandatnih kazni | 0 |
| 5. | Naplaćeno mandatnih kazni ( u eurima ) | 0 |
| 6. | Sačinjeno zapisnika i službenih bilješki o provedenom komunalnom nadzoru/uviđaji | 382 |
| 7. | Izdanih upozorenja za počinjene prekršaje  | 76 |
| 8. | Uviđaji na terenu (po prijavi građana i po službenoj dužnosti ) | 402 |
| 9. | Izdane obavijesti o počinjenom prekršaju– parkiranje registriranog vozila na zelenim površinama | 0 |
| 10. | Obavijesti o uklanjanju neregistriranih vozila | 38 |
| 11. | Uklonjeno neregistriranih vozila sa javne površine-vlasnik | 32 |
| 12. | Uklonjeno neregistriranih vozila sa javne površine (pauk/vučna služba)  | 0 |
| 13. | Uviđaji u suradnji sa drugim državnim tijelima(inspekcije) | 1 |
| 14. | Prijave nadležnim službama | 13 |
| 15. | Dopisi razni | 122 |
| 16. |  Pokrenuti upravni postupci komunalnog redarstva | 34 |
| 17. | Dovršeni upravni postupci komunalnog redarstva | 18 |

Vezano uz naplaćen novčani iznos po izdanim obaveznim prekršajnim nalozima, valja napomenuti da se izrečena novčana kazna može umanjiti uplatom u iznosu od 2/3 novčane kazne u roku određenim obaveznim prekršajnim nalogom te da je dio evidentiranih obaveznih prekršajnih naloga na koje su stranke pravodobno podnijele prigovor uplaćen u umanjenom iznosu temeljem sudskih presuda.

**ZAKLJUČNO**

Upravni odjel za komunalni sustav je tijekom izvještajnog razdoblja obavio niz administrativnih i stručnih poslova u okviru svoje nadležnosti sukladno postavkama predviđenih Proračunom Grada Poreča – Parenzo za 2024. godinu te važećim propisima i aktima Grada, a sve u uspješnoj suradnji s ostalim Upravnim odjelima Grada.

Uz veliki obim i složenost poslova koji se obavljaju unutar ovog Upravnog odjela za istaknuti je također i svakodnevni terenski rad, rad sa strankama, sudjelovanje u organizacijama raznih manifestacija i priredbi u Gradu, suradnja sa komunalnim poduzećima te stalna izloženost javnosti.

Izvještajno se razdoblje, unatoč gospodarskoj krizi uzrokovanoj pandemijom, može okarakterizirati kao period u kojem su provedene sve važnije aktivnosti i radni zadaci te realizirani prioritetni projekti.

|  |  |
| --- | --- |
|  | PROČELNIK:Marino Poropat mag.ing.aedif. |

**IZVJEŠĆE**

**o radu upravnog odjela za prostorno planiranje i zaštitu okoliša**

**za razdoblje od 1. 1. do 30. 6. 2024. godine**

|  |
| --- |
| 1. **OCJENA PROČELNIKA O RADU UPRAVNOG ODJELA**
 |
| Upravni odjel za prostorno planiranje i zaštitu okoliša u izvještajnom je razdoblju izvršio postavljene zadaće u skladu sa odlukama, aktima i zaključcima Gradskog vijeća i Gradonačelnika Grada Poreča, a temeljem važećih zakona i drugih propisa iz područja prostornog planiranja, graditeljstva, zaštite okoliša i kulturne baštine, te upravljanja i raspolaganja nekretninama. Najznačajniji programi iz nadležnosti ovog Upravnog odjela u izvještajnom razdoblju su slijedeći :**- iz oblasti zaštite kulturne baštine** - priprema višegodišnjih programa,**- iz oblasti prostornog planiranja**- izrada i donošenje prostornih planova,- priprema drugih dokumenata i programa,**- iz oblasti zaštite okoliša** - priprema programa iz oblasti zaštite okoliša, **- iz oblasti upravljanja i raspolaganja nekretninama** - prodaja nekretnina - neizgrađeno građevinsko zemljište i okućnica sukladno važećim prostornim planovima, te ustanovljavanje prava služnosti,- provedba Plana upravljanja pomorskim dobrom.Posebno se ističe rad na izradi i donošenju većeg broja prostornih planova i programa.  **Pročelnik:**dr.sc. Damir Hrvatin, dipl.ing.arh. |

|  |
| --- |
| 1. **NADLEŽNOST UPRAVNOG ODJELA**
 |
| U Upravnom Odjelu za prostorno planiranje i zaštitu okoliša obavljaju se poslovi osiguravanja uvjeta za racionalno i učinkovito gospodarenje prostorom Grada Poreča putem pripreme, izrade, provedbe i praćenja prostornih planova, zaštite okoliša, zaštite kulturne baštine, evidencije imovine (GIS), imovinsko-pravnih poslova u vezi s raspolaganjem nekretninama i drugih srodnih poslova. |
| * + *Odluka o ustrojstvu upravnih tijela Grada Poreča, SLG 7/21.*
 |

|  |
| --- |
| 1. **ORGANIZACIJSKA I FUNKCIONALNA STRUKTURA UPRAVNOG ODJELA**
 |
| Upravni odjel za prostorno planiranje i zaštitu okoliša organiziran je sukladno važećim aktima Grada Poreča.Upravni odjel organiziran je sa dvije (2) niže ustrojstvene jedinice : - Odsjek za prostorno planiranje i urbanizam, - Odsjek za pripremu izgradnje i zaštitu okoliša.U Upravnom odjelu poslove obavljaju slijedeći djelatnici :- dr.sc. Damir Hrvatin, dipl. ing. arh. – Pročelnik,- Lorena Grubica – Referentica za prostornu dokumentaciju i uredsko poslovanje,- Jasminka Zrinščak, dipl. ing. građ. – Voditeljica Odsjeka za prostorno planiranje i urbanizam,- Ivan Pavić, dipl. iur. Voditelj Odsjeka za pripremu izgradnje i zaštitu okoliša,- Dolores Benković, dipl.up.pr., Stručna suradnica za pripremu izgradnje.- Vesna Kordić, dipl. iur., Viša savjetnica za pripremu izgradnje i zaštitu okoliša /na pola radnog vremena/Pravilnikom o unutarnjem redu Upravnom odjelu sistematizirano je deset (10) radnih mjesta, od kojih nije popunjeno četiri (4) radna mjesta.  |
| * + *Odluka o ustrojstvu upravnih tijela Grada Poreča, SLG 7/21.*
	+ *Pravilnik o unutarnjem redu Upravnih tijela Grada Poreča*
 |

|  |
| --- |
| 1. **DJELOKRUG RADA UPRAVNOG ODJELA**
 |
| Upravni odjel, sukladno aktima Grada Poreča, pokriva slijedeće segmente :- prostorno planiranje i urbanizam,- geografsko-informacijski sustav,- zaštita okoliša,- zaštita kulturne baštine,- upravljanje i raspolaganje nekretninama,- pomorsko dobro.Upravni odjel surađuje sa :- Ministarstvom prostornog uređenja, graditeljstva i državne imovine,- Ministarstvom gospodarstva i održivog razvoja,- Upravnim odjelom za održivi razvoj Istarske županije,- Zavodom za prostorno uređenje Istarske županije,Djelatnost Upravnog odjela može se raščlaniti na poslove vezane za :- rad gradskih tijela (Gradsko vijeće, Gradonačelnik), - rad stručnih odbora, mjesnih odbora, povjerenstava i dr., - druge Upravne odjele Grada Poreča, gradska poduzeća i ustanove,- komunikaciju s javnošću i strankama (pravne i fizičke osobe). |
| * + *važeći propisi iz oblasti prostornog planiranja, urbanizma, zaštite okoliša, zaštite kulturne baštine, graditeljstva, geodetsko-katastarske izmjere, upravljanja i raspolaganja nekretninama i dr.*
	+ *važeći akti Grada Poreča*
 |

|  |
| --- |
| 1. **GRADSKO VIJEĆE - AKTI IZ NADLEŽNOSTI UPRAVNOG ODJELA**
 |
| Iz nadležnosti i na prijedlog Upravnog odjela u izvještajnom razdoblju Gradsko vijeće donijelo je slijedeće akte : - Odluka o jediničnom iznosu i načinu plaćanja zakupnine za turističko zemljište na  kojemu su izgrađeni hoteli i turistička naselja na području Grada Poreča - Parenzo  („Sl.glasnik Grada Poreča - Parenzo“, br. 6/24.), - Odluka o redu na pomorskom dobru („Sl.glasnik Grada Poreča - Parenzo“, br.  6/24.), |
| * + *akti koje je donijelo Gradsko vijeće objavljeni su u "Službenom glasniku Grada Poreča-Parenzo“.*
 |

|  |
| --- |
| 1. **GRADONAČELNIK - AKTI IZ NADLEŽNOSTI UPRAVNOG ODJELA**
 |
| Iz nadležnosti i na prijedlog Upravnog odjela u izvještajnom razdoblju Gradonačelnik je razmatrao i donio sljedeće :**- iz oblasti prostornog planiranja**- prijedlog prostornog plana za javnu raspravu, - Zaključak o utvrđivanju Prijedloga Izmjena i dopuna Generalnog urbanističkog  plana grada Poreča za ponovnu javnu raspravu, („Službeni glasnik Grada  Poreča – Parenzo“, br. 5/24.), **- iz oblasti zaštite okoliša** - Odluka o raspisivanju Javnog natječaja za subvencioniranje provedbe Programa  uklanjanja krovnih pokrova koji sadrže azbest na području Grada Poreča – Parenzo  – za 2024. godinu,  - Javni natječaj za subvencioniranje provedbe Programa uklanjanja krovnih pokrova  koji sadrže azbest na području Grada Poreča – Parenzo – za 2024. godinu**- iz oblasti zaštite kulturne baštine** - Odluka o raspisivanju Javnog natječaja za provedbu Programa zaštitite i obnove  kulturnih dobara Grada Poreča – Parenzo – za 2024. godinu,  - Javni natječaj za provedbu Programa zaštitite i obnove kulturnih dobara Grada  Poreča – Parenzo – za 2024. godinu, **- iz oblasti upravljanja i raspolaganja nekretninama**- konačni prijedlozi akata radi upućivanja Gradskom vijeću na razmatranje i donošenje- prijedlozi odluka o raspolaganju nekretninama manje vrijednosti  |
| * + *akti kojih je Gradonačelnik Predlagatelj upućeni su Gradskom vijeću na donošenje*
	+ *akti kojih je Gradonačelnik Donositelj objavljeni su u "Službenom glasniku Grada Poreča – Parenzo“.*
 |

|  |
| --- |
| 1. **REALIZACIJA POSTAVLJENIH CILJEVA**
 |
| CILJ | OCJENA POSTGNUĆA | OBRAZLOŽENJE |
| **A - OPĆI CILJEVI** |
| A.1. | Provedba Programa rada Odjela | - izvršenje u skladu s postavljenim zahtjevima | - program rada proveden sukladno zaključcima gradskih tijela (Gradsko vijeće, Gradonačelnik) i veličinama određenim Proračunom Grada Poreča,  |
| A.2. | Suradnja sa drugim Upravnim odjelima, poduzećima i ustanovama  | - izvršenje u skladu s postavljenim zahtjevima | - interdisciplinarni pristup na provedbi Programa Grada Poreča |
| A.3. | Rad stručnih i radnih tijela  | - izvršenje u skladu s postavljenim zahtjevima | - Upravni odjel izvršavao je poslove iz svoje nadležnosti u pripremi rada stručnih i radnih tijela, |
| A.4. | Komunikacija s javnošću - rad sa strankama | - izvršenje u skladu s postavljenim zahtjevima | - značajan dio radnog vremena Upravni odjel provodi u radu sa strankama radi rješavanja zahtjeva, davanja objašnjenja, uputa i drugih informacija, |
| A.5. | Komunikacija s javnošću - Internet | - izvršenje u skladu s postavljenim zahtjevima | - Internet - www. porec.hr – prostorno.planiranje@porec.hrUpravni odjel za prostorno planiranje i zaštitu okoliša |

|  |
| --- |
| **B - POSEBNI CILJEVI** |
| B.1. | Zaštita kulturne baštine  | - kontinuirano | - poslovi zaštite i obnove kulturne baštine,- izvedba radova na rekonstrukcijama i restauracijama,- pripremni radovi (istraživanja, projektiranja i dr.),- Program zaštite i obnove kulturnih dobara |
| B.2. | Prostorno planiranje | - kontinuirano | - izrada Izmjena i dopuna Prostornog plana uređenja Grada Poreča - izrada Izmjena i dopuna Generalnog urbanističkog plana grada Poreča - izrada i donošenje prostornih planova /urbanistički planovi uređenja/- izrada drugih planova i programa za dugoročne razvojne programe Grada Poreča,- tekući poslovi |
| B.3. | Zaštita okoliša | - kontinuirano | - Program „Energetski gradovi“,- Program poticanja energetske učinkovitosti (Moj Poreč bez azbesta),- Plava zastava za gradske plaže,- ispitivanje kvalitete mora,- tekući poslovi |
| B.4. | Upravljanje i raspolaganje nekretninama  | - kontinuirano | - imovinsko-pravni poslovi odnose na prodaju, kupnju, zamjenu i ostalo raspolaganje i upravljanje gradskim nekretninama, ustanovljenje prava služnosti, razvrgavanje suvlasništva, prijenos prava vlasništva na Grad Poreč-Parenzo, radi formiranja javnih prometnih površina, sukladno važećoj prostorno-planskoj dokumentaciji. |
| B.5. | Pomorsko dobro | - kontinuirano | - poslovi izrade i provedbe Plana upravljanja pomorskim dobrom - poslovi izdavanja dozvola za obavljanje djelatnosti na pomorskom dobru i ostali tekući poslovi. |

|  |
| --- |
| 1. **ADMINISTRATIVNI POKAZATELJI**
 |
| **8. 1. ZAPRIMLJENI PREDMETI – U IZVJEŠTAJNOM RAZDOBLJU** |
| Područje | Broj predmeta |
| Prostorno planiranje i urbanizam | **161** |
| Priprema izgradnje /upravljanje nekretninama/ | **201** |
| **UKUPNO :** | **362** |
| **8. 2. RIJEŠENI PREDMETI** |
| Prostorno planiranje i urbanizam | **122** | **76 %** |
| Priprema izgradnje /upravljanje nekretninama/ | **145** | **72 %** |
| **UKUPNO :** | **267** | **74 %** |
| **NAPOMENA :** | - u izvještajnom su razdoblju rješavani predmeti i iz ranijih godina koji nisu sadržani u ovoj statistici. |

|  |
| --- |
| 1. **REALIZACIJA NEPOSREDNIH ZADATAKA/OCJENA PROVEDENIH PLANIRANIH AKTIVNOSTI**
 |
| ZADATAK | STUPANJREALIZIRANOSTI | OBRAZLOŽENJE |
| **A - ZAŠTITA KULTURNE BAŠTINE** |
| A | A.1. | Katedralni kompleks Eufrazijana | kontinuirano | - održavanje |
| A.2. | Katedralni kompleks Eufrazijana | u pripremi | - participacija Grada u višegodišnjem Programu |
| A.3. | Program zaštite i obnove kulturnih dobara Grada Poreča – Parenzo | u pripremi | - u tijeku priprema i provedba javnog Natječaja |
| ZADATAK | STUPANJREALIZIRANOSTI | OBRAZLOŽENJE |
| **B - PROSTORNO PLANIRANJE – PROSTORNI PLANOVI** |
| B | B.1. | Prostorni plan uređenja Grada Poreča – izmjene i dopune | u tijeku | - Plan u izradi – Konačni prijedlog Izmjena i dopuna Plana – u postupku ishodovanja suglasnosti  |
| B.2. | Generalni urbanistički plan grada Poreča – izmjene i dopune | u tijeku | - Plan u izradi – izrada Izvješća o ponovnoj javnoj raspravi i nacrta konačnog Prijedloga Izmjena i dopuna Plana  |
| B.3. | DPU Zone zdravstvenih objekata u Poreču – izmjene i dopune | u tijeku | - Plan u izradi – Konačni prijedlog Izmjena i dopuna Plana – u postupku ishodovanja suglasnosti  |
| B.4. | UPU Plava laguna - Galijot | u tijeku | - Plan u izradi – provedena javna rasprava o prijedlogu Plana |
| B.5. | UPU dijela Gradske rive | u tijeku | - Plan u izradi – priprema Prijedloga za ponovnu javnu raspravu |
| B.6. | DPU Gradsko kupalište | u tijeku | - procedura stavljanja dijela Plana van primjene – provedena javna rasprava |
| **B - PROSTORNO PLANIRANJE – PROGRAMI** |
| B | B.1. | Peškera | u tijeku | - Studija prostora – koncepcija oblikovanja i uređenja područja – nakon provedene stručne i javne rasprave, u obradi su prijedlozi i primjedbe |
| B.2. | Dječji vrtić Nova Vas | u tijeku | - izrađena izvedbena projektna dokumentacija – izgradnja u tijeku |
| ZADATAK | STUPANJREALIZIRANOSTI | OBRAZLOŽENJE |
| **C – ZAŠTITA OKOLIŠA** |
| C | C.1. | Plava zastava | u tijeku | - priprema Programa za 2024. godinu u suradnji sa udrugom „Lijepa naša“ i Hrvatskim Povjerenstvom za Plavu zastavu  |
| C.2. | Analiza mora | u tijeku | - priprema Program za 2024. godinu u suradnji sa Zavodom za javno zdravstvo Istarske županije  |
| C.3. | Čišćenje podmorja | u tijeku | - priprema Programaza 2024. godinu u suradnji sa Klubom podvodnih aktivnosti Poreč  |
| C.4. | Program „Moj Poreč bez azbesta“ | u tijeku | - priprema Natječaja za 2024. godinu  |
| ZADATAK | STUPANJREALIZIRANOSTI | OBRAZLOŽENJE |
| **D – UPRAVLJANJE I RASPOLAGANJE NEKRETNINAMA** |
| D | D.1. | Pribavljanje nekretnina u vlasništvo Grada Poreča | kontinuirano | - zaprimanje zahtjeva za rješavanje imovinsko pravnih odnosa radi pribavljanja nekretnina u vlasništvo Grada Poreča za potrebe realizacije gradskih projekata i investicija. |
| D.2. | Prodaja nekretnina kao neizgrađeno građevinsko zemljište | kontinuirano | - provedba postupaka prodaje neizgrađenih građevinskih zemljišta sukladno prostornim planovima.  |
| D.3. | Prodaja nekretnina za formiranje okućnica | kontinuirano | - provedba postupaka prodaje zemljšta radi formiranja okućnica sukladno prostornim planovima.  |
| D.4. | Ustanovljenje prava služnosti | kontinuirano | - rješavanje zahtjeve za osnivanje prava služnosti za potrebe izgradnje komunalne infrastrukture. |
| D.5. | Razvrgnuća suvlasništva  | kontinuirano | - po provedbi parcelacijskih elaborata sklapaju se ugovori o razvrgnuću suvlasničke zajednice. |
| D.6. | Prijenos vlasništva na nekretninama u vlasništvo Grada Poreča-Parenzo, radi formiranja javnih prometnih površina  | kontinuirano | Po zahtjevima stranaka i uvidom u odgovarajuću prostorno-plansku dokumentaciju, preuzete su nekretnine na dar, sklapanjem ugovora o darovanju nekretnina. |
| D.7. | Ostalo | kontinuirano | Ostalo (priprema građevinskog zemljišta, uvid u dokumentaciju, uknjižba na Grad i dr.) |
| **E – POMORSKO DOBRO** |
| E | E.1. | Plan upravljanja pomorskim dobrom | u tijeku | - u pripremi Plan upravljanja za razdoblje 2024. – 2028. Godinu |

|  |
| --- |
| 1. **ZAKLJUČAK/REZIME**
 |
| Tijekom izvještajnog razdoblja siječanj 2024. – lipanj 2024. godine Upravni odjel za prostorno planiranje i zaštitu okoliša obavljao je stručne i administrativne poslove u okviru svoje nadležnosti, sukladno važećim propisima i aktima Grada Poreča, temeljem koordinacije Gradonačelnika i suradnje sa drugim Upravnim odjelima Grada Poreča.Osnovne zadaće iz nadležnosti Upravnog odjela u narednom razdoblju su :- priprema i provedba Programa sukladno zaključcima gradskih tijela Grada Poreča, - provedba osnovnih ciljeva iz oblasti zaštite kulturne baštine,- nastavak rada na izradi prostornih planova, projekata i programa, s naglaskom na izradu i postupak donošenja Izmjena i dopuna Prostornog plana uređenja Grada Poreča i Izmjena i dopuna Generalnog urbanističkog plana grada Poreča,- provedba osnovnih ciljeva iz oblasti zaštite okoliša,- ustrojavanje geografsko-informacijskog sustava sa evidencijom gradske imovine u svrhu upravljanja imovinom,- daljnja izgradnja kvalitetne komunikacije s javnošću (rad sa strankama, Internet).   Pročelnik:dr.sc.Damir Hrvatin, dipl.ing.arh. |

**IZVJEŠĆE**

 **o radu upravnog odjela za prostorno uređenje i gradnju**

**za razdoblje od 1. 1. do 30. 6. 2024. godine**

|  |
| --- |
| * + - 1. **OCJENA O RADU UPRAVNOG ODJELA**
 |
| Ocjena o radu Upravnog odjela za prostorno uređenje i gradnju u izvještajnom razdoblju od 01.01.2024.g. do 30.06.2024.g. donosi se temeljem podataka o broju zaprimljenih i riješenih predmeta, poštivanju rokova za izdavanje akata odnosno broju dana od dana urednog zahtjeva.**U ovom izvještajnom razdoblju zaprimljeno je ukupno 1166 novih zahtjeva. Iz prethodnog izvještajnog razdoblja prenosi se 276 neriješenih zahtjeva što s novo zaprimljenim čini ukupno 1442 zahtjeva. U ovom izvještajnom razdoblju riješeno je ukupno 1138 zahtjeva odnosno 78,92%, dok se 304 neriješenih zahtjeva prenosi u slijedeće izvještajno razdoblje.**Stanje predmeta upravnog postupka izdavanja rješenja o izvedenom stanju na dan 30.06.2024.:od ukupnog broja zaprimljenih zahtjeva 4715, u radu je 43 zahtjeva. Dinamika rješavanja i obrade predmeta neupravnog postupka je unutar zakonom propisanog roka od 15 dana, dok za uredne zahtjeve upravnog postupka taj rok iznosi 30 i više dana. Zahtjevi koji se prenose u slijedeće izvještajno razdoblje uglavnom su upravni postupci, uredni u postupku, neuredni pod zaključkom za dopunu i dio zahtjeva zaprimljeni pred kraj izvještajnog razdoblja. Putem informacijskog sustava Ministarstva prostornoga uređenja, graditeljstva i državne imovine eDozvola koji je namijenjen izdavanju akata tj. vođenju postupaka temeljem Zakona o prostornom uređenju i Zakona o gradnji moguće je podnijeti sve vrste zahtjeva iz nadležnosti upravnog odjela. Najnovija nadogradnja sustava odnosi se na digitalno vođenje procesa građenja - eGrađevinski dnevnik, u primjeni od 1. siječnja 2023. godine prema kojem građevinski sektor prelazi na nova pravila rada, naime, gradilišta se digitaliziraju, a za sve sudionike uvodi navedena platforma. **Zaprimljeni zahtjevi rješavaju se po redoslijedu zaprimanja. Uredni zahtjevi riješeni su u zakonom propisanim rokovima, čime je zadovoljena učinkovitost i ekonomičnost rada upravnog odjela. U odlučivanju povodom zahtjeva stranaka postupa se po načelu zakonitosti, razmjernosti u zaštiti prava stranaka i javnog interesa, kao i drugim propisanim načelima upravnog postupka, s osobitom pažnjom da neukost stranke nema za posljedicu neostvarivanje njezina prava koja joj po zakonu pripadaju.** |

|  |
| --- |
| 1. **NADLEŽNOST I OPSEG POSLOVA**
 |
| Djelokrug poslova Upravnog odjela za prostorno uređenje i gradnju je vođenje upravnih i neupravnih postupaka u svrhu izdavanja akata temeljem propisa iz područja gradnje i prostornog uređenja:* Zakon o gradnji („Narodne novine“ broj [153/13](http://narodne-novine.nn.hr/clanci/sluzbeni/2013_12_153_3221.html)., [20/17](http://narodne-novine.nn.hr/clanci/sluzbeni/2017_03_20_456.html)., 39/19, 125/19)
* Zakon o postupanju s nezakonito izgrađenim zgradama („Narodne novine“ broj [86/12](http://narodne-novine.nn.hr/clanci/sluzbeni/2012_07_86_1963.html)., [143/13](http://narodne-novine.nn.hr/clanci/sluzbeni/2013_12_143_3070.html)., [65/17](http://narodne-novine.nn.hr/clanci/sluzbeni/2017_07_65_1495.html)., 14/19)
* Pravilnik o jednostavnim i drugim građevinama i radovima („Narodne novine“ broj 112/17 – na snazi od 25.11.2017. godine, 34/18, 36/19, 98/19, 31/20, 74/22)
* Pravilnik o tehničkom pregledu građevine („Narodne novine“ broj 46/18, 98/19)
* Zakon o prostornom uređenju („Narodne novine“ broj 153/13, 65/17, 39/19, 98/19, 67/23)
* Zakon o vlasništvu i drugim stvarnim pravima
* Uredbe i drugi podzakonski propisi iz područja prostornog uređenja i gradnje (prema popisu sa službenih stranica Ministarstva graditeljstva i prostornog uređenja)
* Posebni propisi koji se primjenjuju ovisno o vrsti građevine koja je predmetom upravnih / neupravnih postupaka u nadležnosti ovog upravnog tijela

 **Akti u nadležnosti upravnog odjela:*** Građevinska dozvola za koju se prethodno ne izdaje lokacijska dozvola i građevinska dozvola za koju se prethodno izdaje lokacijska dozvola; Izmjena i dopuna građevinske dozvole; Izmjena i dopuna građevinske dozvole u pogledu promjene investitora; Poništenje/ukidanje građevinske dozvole; Produljenje važenja građevinske dozvole
* Lokacijska dozvola; Izmjena i dopuna lokacijske dozvole; Produljenje važenja lokacijske dozvole; Poništenje/ukidanje lokacijske dozvole
* Rješenje o utvrđivanju građevne čestice,
* Dozvola za promjenu namjene i uporabu građevine,
* Lokacijska informacija, obavijest o posebnim uvjetima, obavijest o uvjetima za izradu glavnog projekta,
* Potvrda parcelacijskog elaborata,
* Uvjerenje o statusu nekretnine
* Uporabna dozvola
* Uporabna dozvola za određene građevina (za građevine do 15.02.1968., za građevine izgrađene na temelju akta izdanog do 01.10.2007. i ostale iz poglavlja 11.2. Zakona o gradnji)
* Prijava početka građenja; Prijava početka uklanjanja; Prijava početka pokusnog rada
* Odbacivanje / odbijanje neupravnog postupka
* Potvrda o samostalnim uporabnim cjelinama
* Razna očitovanja temeljem upita građana i pravnih subjekata iz nadležnosti upravnog odjela,
* Opći akti i mišljenja iz područja prostornog uređenja i gradnje; izdavanje ovjerenih preslika akata iz područja gradnje i prostornog uređenja
* Rješenje o izvedenom stanju
 |

|  |
| --- |
| 1. **ORGANIZACIJSKA STRUKTURA UPRAVNOG ODJELA**
 |
|  U upravnom odjelu za prostorno uređenje i gradnju sistematizirano je pet radnih mjesta od kojih je popunjeno četiri na dan 30.06.2024. godine: 1. Pročelnica: Nataša Simonelli, dipl.iur.
2. Viši savjetnik za prostorno uređenje i gradnju: Mirjana Tošić Sloković, dipl.iur.
3. Savjetnice za prostorno uređenje i gradnju:
	* Marina Mofardin, dipl.ing.građ.
	* Teresa Marion, dipl.ing.građ.
4. Viši stručni suradnik za prostorno uređenje i gradnju: nepopunjeno
 |

|  |
| --- |
| 1. **ADMINISTRATIVNI POKAZATELJI**
 |
|  UPRAVNI I NEUPRAVNI PREDMETI

|  |  |  |  |  |  |
| --- | --- | --- | --- | --- | --- |
| Prijenos iz prethodnogizvještajnograzdoblja(eDozvola)  | Zaprimljeniu izvještajnomrazdoblju(eDozvola) | Neriješeni zahtjevi rješenja o izvedenom stanju  | **Ukupno****(1+2)** | Brojizdanih akata(eDozvola) | Prijenos u slijedeće izvještajno razdoblje(4 - 5) |
| 1 | 2 | 3  | **4** | 5 | 6 |
| **276** | **1166** | **43** | **1442** | **1138** | **304** |

  |

Pročelnica p.o.

Teresa Marion dipl.ing.građ.